FI Euroopan unionin virallinen lehti L 226/1

KOMISSION TÄYTÄNTÖÖNPANOASETUS (EU) 2016/1377,

annettu 4 päivänä elokuuta 2016,

ilmaliikenteen hallinta- ja lennonvarmistuspalvelun sekä muiden ilmaliikenteen hallintaverkon toimintojen palveluntarjoajia ja valvontaa koskevista yhteisistä vaatimuksista, asetuksen (EY) N:o 482/2008 sekä täytäntöönpanoasetusten (EU) N:o 1034/2011 ja (EU) N:o 1035/2011 kumoamisesta ja asetuksen (EU) N:o 677/2011 muuttamisesta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisistä siviili-ilmailua koskevista säännöistä ja Euroopan lentoturvallisuusviraston perustamisesta sekä neuvoston direktiivin 91/670/ETY, asetuksen (EY) N:o 1592/2002 ja direktiivin 2004/36/EY kumoamisesta 20 päivänä helmikuuta 2008 annetun Euroopan parlamentin ja neuvoston asetuksen (EY) N:o 216/2008 (1) ja erityisesti sen 8 b artiklan 6 kohdan,

ottaa huomioon lennonvarmistuspalvelujen tarjoamisesta yhtenäisessä eurooppalaisessa ilmatilassa 10 päivänä maaliskuuta 2004 annetun Euroopan parlamentin ja neuvoston asetuksen (EY) N:o 550/2004 (2) ja erityisesti sen 4 ja 6 artiklan,

ottaa huomioon yhtenäisen eurooppalaisen ilmatilan organisoinnista ja käytöstä 10 päivänä maaliskuuta 2004 annetun Euroopan parlamentin ja neuvoston asetuksen (EY) N:o 551/2004 (3) ja erityisesti sen 6 artiklan 7 kohdan,

sekä katsoo seuraavaa:

(1) Komission täytäntöönpanoasetuksella (EU) N:o 1034/2011 (4) vahvistetaan ilmaliikenteen hallinnan ja lennonvarmistuspalvelujen turvallisuusvalvontaa koskevat vaatimukset, ja komission täytäntöönpanoasetuksella (EU) N:o 1035/2011 (5) vahvistetaan lennonvarmistuspalvelujen tarjoamista koskevat yhteiset vaatimukset. Palveluntarjoajien on täytettävä jälkimmäiset vaatimukset, jotta niille voidaan myöntää asetuksen (EY) N:o 550/2004 7 artiklan 1 kohdassa tarkoitetut luvat ja asetuksen (EY) N:o 216/2008 8 b artiklan 2 kohdassa tarkoitetut hyväksyntätodistukset. Mainituissa asetuksissa vahvistetaan lisäksi vaatimukset, jotka koskevat kyseisten lupien ja hyväksyntätodistusten myöntämisestä sekä valvonnasta ja täytäntöönpanon varmistamistoimista Euroopan parlamentin ja neuvoston asetuksen (EY) N:o 549/2004 (6) 4 artiklan, asetuksen (EY) N:o 550/2004 2 artiklan ja 7 artiklan 7 kohdan sekä asetuksen (EY) N:o 216/2008 10 artiklan ja 22 a artiklan mukaisesti vastaavia toimivaltaisia viranomaisia.

(2) Täytäntöönpanoasetuksissa (EU) N:o 1034/2011 ja (EU) N:o 1035/2011 vahvistetuilla vaatimuksilla pyritään alkuvaiheessa erityisesti panemaan täytäntöön keskeiset vaatimukset, jotka koskevat asetuksessa (EY) N:o 216/2008 vahvistettujen ilmaliikenteen hallinta- ja lennonvarmistuspalvelujen (ATM/ANS-palvelujen) tarjoamista, etenkin sen varmistamiseksi, että asetuksen (EY) N:o 216/2008 8 b ja 22 a artiklaa ja sen liitettä V b noudatetaan ja että standardointitarkastukset voitaisiin aloittaa asetuksen (EY) N:o 216/2008 24 artiklan mukaisesti.

(3) Täytäntöönpanoasetuksissa (EU) N:o 1034/2011 ja (EU) N:o 1035/2011 vahvistettuja vaatimuksia olisi nyt tekniikan kehitys huomioon ottaen täydennettävä ja päivitettävä. Lisäksi olisi selvennettävä, että saadakseen ja pitääkseen luvan tai todistuksen tai tehdäkseen ilmoituksen tämän asetuksen mukaisesti palveluntarjoajien on jatkuvasti täytettävä sekä kyseiset vaatimukset että asetuksen (EY) N:o 216/2008 8 b artiklan 1 kohdassa tarkoitetut keskeiset vaatimukset. Lisäksi olisi varmistettava, että nämä vaatimukset ja komission täytäntöönpanoasetuksissa (EU) N:o 965/2012 (7), (EU) N:o 1178/2011 (8), (EU) N:o 139/2014 (9) ja (EU) 2015/340 (10) vahvistetut vaatimukset ovat keskenään johdonmukaisia niin, että siirrytään kohti ”kokonaisvaltaista lähestymistapaa”, mikä tarkoittaa loogisesti ja teknisesti johdonmukaista lähestymistapaa kaikilla osa-alueilla. Sen vuoksi täytäntöönpanoasetuksissa (EU) N:o 1034/2011 ja (EU) N:o 1035/2011 vahvistetuista vaatimuksista olisi nyt säädettävä yhdessä ainoassa asetuksessa, ja asetukset (EU) N:o 1034/2011 ja (EU) N:o 1035/2011 olisi kumottava.

(4) Näiden palveluntarjoajien sertifiointia ja valvontaa koskevat yhteiset säännöt ovat keskeisiä, kun pyritään lisäämään jäsenvaltioiden keskinäistä luottamusta toistensa järjestelmiin. Jotta voitaisiin varmistaa korkein mahdollinen turvallisuuden ja turvatoimien taso, olisi vahvistettava yhtenäiset vaatimukset palvelujen tarjoamista varten ja niiden valvontaa olisi vahvistettava. Näin voitaisiin varmistaa laadukkaiden palvelujen tarjoaminen lennonvarmistusta varten ja todistusten vastavuoroinen tunnustaminen kaikkialla unionissa, mikä lisää vapaata liikkuvuutta ja parantaa näiden palvelujen saatavuutta.

(5) Jotta voidaan varmistaa yhtenäinen lähestymistapa sertifiointiin ja valvontaan, järjestelmien, käytössä olevien rakenneosien ja datan turvaamiseksi toteutettavat toimenpiteet olisi koordinoitava jäsenvaltioiden kesken, toiminnallisten ilmatilan lohkojen tasolla sekä palveluntarjoajien tarjoamien palvelujen, toimintojen ja tuotteiden, verkon hallinnoijan, lentopaikkojen ja lentotoimintaan tarvittavan infrastruktuurin tarjoamisesta vastaavien muiden henkilöiden muodostaman verkon tasolla.

(6) Ottaen huomioon, että turvallisuuden hallinnalla varmistetaan turvallisuusriskien ja turvallisuuteen vaikuttavien turvatoimien heikkouksien tunnistaminen, arviointi ja minimoiminen, sertifioitujen organisaatioiden funktionaaliseen järjestelmään tekemien muutosten turvallisuusarviointiin liittyviä vaatimuksia olisi täsmennettävä. Niitä olisi mukautettava ottaen huomioon muutoksen hallintaan liittyvien vaatimusten sisällyttäminen siviili-ilmailun turvallisuutta koskevaan yhteiseen sääntelyrakenteeseen sekä kokemukset, jotka sidosryhmät ja toimivaltaiset viranomaiset ovat saaneet turvallisuusvalvonnasta.

(7) Jotta varmistetaan siviili-ilmailun turvallisuuden korkea taso unionissa, tässä asetuksessa säädettyjen toimenpiteiden olisi vastattava viimeisintä kehitystä lentoturvallisuuden alalla, parhaat käytännöt sekä tieteen ja tekniikan kehitys sääpalvelujen alalla mukaan luettuina. Sen vuoksi tämän asetuksen olisi perustuttava sovellettaviin Kansainvälisen siviili-ilmailujärjestön, jäljempänä ’ICAO’, standardeihin ja suositeltuihin menettelytapoihin, erityisesti kansainvälisen ilmailun sääpalvelua koskevaan ICAOn liitteeseen 3 niin, että hyödynnetään unionin ja maailmanlaajuisen sääpalvelun tarjonnasta saatuja kokemuksia ja varmistetaan oikeasuhteisuus sääpalvelujen tarjoajan kokoon, tyyppiin ja toiminnan vaativuuteen nähden.

(8) On aiheellista tuoda turvallisuuskulttuuri palveluntarjoajien hallinnointijärjestelmien osaksi tavalla, joka edistää näiden järjestelmien ymmärtämistä ja parantamista ja ottaa samalla huomioon tarpeen edelleen vahvistaa hallintojärjestelmiä, etenkin yhdistämällä niihin luotettavat poikkeamailmoitukset.

(9) Datapalvelujen (DAT) tarjoajien sertifiointia ja valvontaa koskevat yhteiset vaatimukset olisi vahvistettava sen varmistamiseksi, että ilma-aluksissa käytettävän ilmailudatan toimittajat käsittelevät dataa asianmukaisella tavalla, joka täyttää ilmatilan loppukäyttäjien vaatimukset ja mahdollistaa turvallisen suorituskykyyn perustuvan navigoinnin (PBN).

(10) Olisi täsmennettävä, mitkä viranomaiset vastaavat asetuksen (EY) N:o 550/2004 7 artiklan 2 kohdassa vahvistettujen perusteiden mukaisesti tämän asetuksen soveltamisalaan kuuluvien palveluntarjoajien sertifiointiin, valvontaan ja täytäntöönpanon varmistamiseen liittyvistä tehtävistä, ja mitkä ovat Euroopan lentoturvallisuusviraston, jäljempänä ’virasto’, tehtäviä asetuksen (EY) N:o 216/2008 22 a artiklan nojalla, sanotun kuitenkaan rajoittamatta asetuksen (EY) N:o 550/2004 2 artiklan vaatimuksia. Viraston olisi oltava toimivaltainen viranomainen datapalvelujen tarjoajien ja verkon hallinnoijan osalta näiden palvelujen luonteen ja laajuuden perusteella. Jotta asetuksen (EY) N:o 216/2008 tavoitteet, erityisesti sen 2 artiklan 2 kohdan d alakohdassa asetettu tavoite ja asetuksen (EY) N:o 549/2004 1 artiklan 3 kohdassa asetettu tavoite, saavutettaisiin, on myös aiheellista mukauttaa toimivaltaisia viranomaisia koskevat vaatimukset ICAOn turvallisuudenhallinnan toimintatapojen kehitykseen, erityisesti viranomaisten hallintajärjestelmien käyttöönotossa ja kansallisen turvallisuusohjelman (SSP) täytäntöönpanossa sekä viranomaisten välisen koordinoinnin varmistamisessa.

(11) Olisi täsmennettävä, että toimivaltaisten viranomaisten olisi tämän asetuksen mukaisia sertifiointi-, valvonta- ja täytäntöönpanon varmistamistehtäviään hoitaessaan oltava riippumattomia palveluntarjoajista siten, että viranomaiset ja palveluntarjoajat on riittävästi eriytetty toisistaan ainakin toiminnallisella tasolla, ja että mahdollisia eturistiriitoja olisi vältettävä. Tavoitteena on taata viranomaisten objektiivisuus ja puolueettomuus sekä varmistaa, että ne hoitavat tämän asetuksen mukaisia tehtäviään korkealaatuisesti.

(12) Euroopan lentoturvallisuusviraston, jäljempänä ’virasto’, olisi perustettava tietokanta, jossa on asiaankuuluvat tiedot toimivaltaisista viranomaisista, jotta helpotetaan toimivaltaisten viranomaisten standardointitarkastuksia ja toiminnan koordinointia niiden kanssa ja tuetaan komissiota sen tehtävissä.

(13) Sen varmistamiseksi, että tässä asetuksessa vahvistetut palveluntarjoajia koskevat vaatimukset täyttyvät kaikkina aikoina ja toimivaltaiset viranomaiset voivat tehokkaasti hoitaa tämän asetuksen mukaiset tehtävänsä asetuksen (EY) N:o 549/2004 4 artiklan 3 ja 4 kohdan mukaisesti, kyseisille viranomaisille olisi sen lisäksi, että niillä on mahdollisuus tehdä asetuksen (EY) N:o 550/2004 2 artiklan 2 kohdassa ja asetuksen (EY) N:o 216/2008 10 artiklan 2 ja 3 kohdassa tarkoitettuja tarkastuksia ja selvityksiä, annettava tiettyjä tutkintavaltuuksia. On aiheellista täsmentää, että näitä valtuuksia olisi käytettävä noudattaen sovellettavia kansallisen oikeuden sääntöjä, ottaen asianmukaisesti huomioon useita erityistekijöitä, joilla pyritään varmistamaan oikeudenmukainen tasapaino kaikkien asiaan liittyvien oikeuksien ja etujen välillä kussakin tapauksessa.

(14) Johdonmukaisuuden ja soveltamisen helpottamisen vuoksi komission asetuksen (EY) N:o 482/2008 (11) säännökset olisi myös sisällytettävä tähän asetukseen, ja sen vuoksi asetus (EY) N:o 482/2008 olisi kumottava.

(15) Komission asetuksen (EU) N:o 677/2011 (12) 12 ja 21 artiklassa ja sen liitteessä VI olevat vaatimukset olisi sisällytettävä tähän asetukseen, jotta varmistetaan yhdenmukainen lähestymistapa kaikkiin palveluntarjoajiin. Kyseiset säännökset olisi sen vuoksi poistettava.

(16) Ilmaliikenteen hallinta- ja lennonvarmistuspalvelujen tarjoajan tai verkon hallinnoijan palveluksessa olevan Euroopan lennonvarmistusteknisen henkilöstön (ATSEP) olisi kuuluttava yhdenmukaistetun koulutus- ja pätevyyden arviointijärjestelmän piiriin. Palveluntarjoajan tai verkon hallinnoijan olisi myös varmistettava, että alihankkijaorganisaatioiden henkilöstöllä on asianmukainen pätevyys. Sen vuoksi tähän asetukseen olisi sisällytettävä yksityiskohtaiset säännökset tällaisen henkilöstön koulutuksesta ja pätevyyden arvioinnista.

(17) Ilmailuteollisuudelle ja jäsenvaltioiden toimivaltaisille viranomaisille olisi annettava riittävästi aikaa sopeutua tällä asetuksella vahvistettavaan uuteen sääntelykehykseen ja korvata ennen tämän asetuksen soveltamispäivää myönnetyt todistukset.

(18) Datapalvelujen tarjoajien olisi voitava vapaaehtoisesti hakea ja niille olisi voitava myöntää asiaankuuluvat todistukset heti tämän asetuksen tultua voimaan, jotta ne voivat yhteisöinä, jotka eivät kuulu asetuksen (EU) N:o 1035/2011 soveltamisalaan mutta joihin sovelletaan EASA:n vapaaehtoisten hyväksymiskirjeiden (LoA) käytäntöä, hyötyä tämän asetuksen varhaisesta soveltamisesta tältä osin ja näiden todistusten vastavuoroisesta tunnustamisesta. Tämän asetuksen varhaisella soveltamisella datapalvelujen tarjoajiin vapautetaan myös ilma-alusten käyttäjät valvontavastuusta datapalvelujen alihankinnoissa, kun palveluntarjoajalla on ilmailutietokantoja koskeva sertifiointi. Jos datapalvelujen tarjoaja hyödyntää tätä mahdollisuutta, ja sille myönnetään todistus, sen olisi täytettävä tämän asetuksen sovellettavat vaatimukset.

(19) Komission täytäntöönpanoasetuksen (EU) N:o 923/2012 (13) säännöksiä olisi täydennettävä ilmaliikennepalvelun tarjoamiseen liittyvillä näkökohdilla, jotta varmistetaan palveluntarjonnan johdonmukaisuus ilma-alusten ohjaajien ja ilmaliikennepalveluhenkilöstön mainitun asetuksen vaatimusten mukaisten toimien kanssa.

(20) Se, onko palveluntarjoajan ehdottama muutos turvallisuuden kannalta hyväksyttävissä, olisi arvioitava analysoimalla muutoksesta funktionaaliseen järjestelmään aiheutuvat riskit, jotka eritellään paikallisesti määriteltävien määrällisten tai laadullisten objektiivisten arviointiperusteiden tai näiden yhdistelmän mukaan.

(21) Tässä asetuksessa säädetyt toimenpiteet perustuvat asetuksen (EY) N:o 216/2008 17 artiklan 2 kohdan b alakohdan ja 19 artiklan 1 kohdan mukaisesti annettuun viraston lausuntoon.

(22) Tässä asetuksessa säädetyt toimenpiteet ovat asetuksen (EY) N:o 549/2004 5 artiklan 3 kohdalla perustetun komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Kohde ja soveltamisala

Tässä asetuksessa vahvistetaan yhteiset vaatimukset, jotka koskevat ilmaliikenteen hallinta- ja lennonvarmistuspalvelujen, jäljempänä ’ATM/ANS-palvelujen’, ja muiden ilmaliikenteen hallintaverkon toimintojen palveluntarjontaa yleisessä ilmaliikenteessä, erityisesti tällaisia palveluja ja toimintoja tarjoavia oikeushenkilöitä tai luonnollisia henkilöitä varten sekä toimivaltaisia viranomaisia ja sellaisia näiden puolesta toimivia päteviä yksiköitä varten, jotka hoitavat näiden palveluntarjoajien sertifiointi-, valvonta- ja täytäntöönpanon varmistamistehtäviä.

2 artikla

Määritelmät

Tässä asetuksessa sovelletaan liitteessä I olevien määritelmien lisäksi seuraavia määritelmiä:

1) asetuksen (EY) N:o 549/2004 2 artiklan ja asetuksen (EY) N:o 216/2008 3 artiklan määritelmät, lukuun ottamatta asetuksen (EY) N:o 549/2004 2 artiklan 15 kohdassa olevaa ’luvan’ määritelmää;

2) ’palveluntarjoajalla’ tarkoitetaan oikeushenkilöä tai luonnollista henkilöä, joka tarjoaa yleiselle ilmaliikenteelle ATM/ANS-toimintoja ja/tai -palveluja, sellaisina kuin ne määritellään asetuksen (EY) N:o 216/2008 3 artiklan q alakohdassa, ja/tai muita ilmaliikenteen hallintaverkon toimintoja joko erikseen tai yhdistelminä;

3) ’verkon hallinnoijalla’ tarkoitetaan asetuksen (EY) N:o 551/2004 6 artiklan nojalla mainitussa artiklassa ja asetuksen (EU) N:o 677/2011 3 ja 4 artiklassa säädettyjen tehtävien hoitamista varten perustettua elintä.

3 artikla

ATM/ANS-palvelujen ja ilmaliikenteen hallintaverkon toimintojen tarjoaminen

1. Jäsenvaltioiden on varmistettava, että asianmukaiset ATM/ANS-palvelut ja ilmaliikenteen hallintaverkon toiminnot tarjotaan tämän asetuksen mukaisesti tavalla, joka helpottaa yleistä ilmaliikennettä ja samalla ottaa huomioon turvallisuusnäkökohdat ja liikenteen vaatimukset.

2. Kun jäsenvaltiot antavat lisäsäännöksiä, joilla täydennetään tätä asetusta niiden seikkojen osalta, jotka jätetään tämän asetuksen mukaan jäsenvaltioiden päätettäviksi, säännösten on oltava Chicagon yleissopimuksessa vahvistettujen standardien ja suositeltujen menettelytapojen mukaisia. Jos sovelletaan Chicagon yleissopimuksen 38 artiklan määräyksiä, jäsenvaltioiden on ICAOlle annettavan ilmoituksen lisäksi annettava tästä Euroopan lentoturvallisuusvirastolle, jäljempänä ’virasto’, asianmukaiset perustelut sisältävä ilmoitus viimeistään kahden kuukauden kuluttua siitä, kun lisäsäännökset on hyväksytty.

3. Jäsenvaltioiden on Chicagon yleissopimuksen mukaisesti julkaistava nämä täydentävät säännökset ilmailukäsikirjoissaan.

4. Mikäli jäsenvaltio päättää järjestää tiettyjen ilmaliikennepalvelujen tarjonnan vapaan kilpailun olosuhteissa, jäsenvaltion on toteutettava tarvittavat toimenpiteet sen varmistamiseksi, etteivät näiden ilmaliikennepalvelujen tarjoajat osallistu toimintaan, jonka tarkoituksena tai seurauksena olisi kilpailun estäminen, rajoittaminen tai vääristyminen, eivätkä myöskään toimintaan, joka täyttää määräävän markkina-aseman väärinkäytön tunnusmerkit sovellettavan unionin ja kansallisen lainsäädännön mukaisesti.

4 artikla

Toimivaltainen viranomainen

1. Toimivaltaisen viranomaisen, joka vastaa todistusten myöntämisestä ja tarvittaessa tämän asetuksen soveltamisalaan kuuluvien palveluntarjoajien ilmoitusten vastaanottamisesta sekä palveluntarjoajien valvonnasta ja täytäntöönpanon varmistamistoimista, on oltava asetuksen (EY) N:o 549/2004 4 artiklassa tarkoitettu kansallinen valvontaviranomainen siinä jäsenvaltiossa, jossa todistusta hakevalla tai ilmoituksen tekevällä oikeushenkilöllä tai luonnollisella henkilöllä on päätoimipaikka tai mahdollinen rekisteröity kotipaikka, ellei toimivaltainen viranomainen ole asetuksen (EY) N:o 216/2008 22 a artiklan mukaisesti virasto.

1.1 Tätä asetusta sovellettaessa datapalvelujen tarjoajat ja verkon hallinnoija katsotaan yleiseurooppalaisiksi palvelujentarjoajiksi, joiden osalta toimivaltainen viranomainen on asetuksen (EY) N:o 216/2008 22 a artiklan c alakohdan mukaisesti virasto.

2. Edellä 1 kohdassa tarkoitettujen toimivaltaisten viranomaisten on täytettävä liitteessä II säädetyt vaatimukset.

3. Mikäli jokin palveluntarjoajista on organisaatio, jonka osalta virasto on toimivaltainen viranomainen, jäsenvaltioiden toimivaltaisten viranomaisten on koordinoitava toimintansa viraston kanssa sen varmistamiseksi, että liitteessä II olevan ATM/ANS.AR.A.005 kohdan b alakohdan 1, 2 ja 3 alakohdassa asetetut vaatimukset täyttyvät:

a) kun palveluntarjoajat tarjoavat palveluja toiminnallisissa ilmatilan lohkoissa, jotka ulottuvat useamman kuin yhden jäsenvaltion vastuulla olevaan ilmatilaan, asetuksen (EY) N:o 550/2004 2 artiklan 3 kohdan mukaisesti; tai

b) kun palveluntarjoajat tarjoavat rajat ylittäviä lennonvarmistuspalveluja, asetuksen (EY) N:o 550/2004 2 artiklan 5 kohdan mukaisesti.

4. Jos jäsenvaltio on asetuksen (EY) N:o 549/2004 4 artiklan mukaisesti tai asetuksen (EY) N:o 550/2004 2 artiklan 3–6 kohdassa tarkoitetulla tavalla nimennyt tai perustanut useamman kuin yhden viranomaisen hoitamaan tämän asetuksen mukaista sertifiointia, valvontaa ja täytäntöönpanon varmistamista, sen on varmistettava, että kunkin viranomaisen toimivalta-alue on määritelty selkeästi erityisesti vastuiden sekä maantieteellisten ja ilmatilan rajoitusten osalta. Tällaisessa tapauksessa näiden viranomaisten on kirjallisin järjestelyin sovittava keskinäisestä koordinoinnista, jotta varmistetaan tehokas valvonta ja täytäntöönpanon varmistaminen kaikkien niiden palveluntarjoajien osalta, joille ne ovat myöntäneet todistuksia tai jotka ovat antaneet niille ilmoituksia.

5. Tämän asetuksen mukaisia sertifiointi-, valvonta- ja täytäntöönpanon varmistamistehtäviään hoitaessaan toimivaltaisten viranomaisten on oltava riippumattomia kaikista palveluntarjoajista. Riippumattomuus saavutetaan eriyttämällä toimivaltaiset viranomaiset ja palveluntarjoajat riittävästi toisistaan ainakin toiminnallisella tasolla. Tässä yhteydessä jäsenvaltioiden on varmistettava, että toimivaltaiset viranomaiset käyttävät valtuuksiaan puolueettomasti ja avoimesti.

6. Jäsenvaltioiden, ja jos virasto on toimivaltainen viranomainen, komission on varmistettava, etteivät niiden toimivaltaiset viranomaiset salli henkilöstönsä osallistuvan viranomaisen tämän asetuksen mukaisesti hoitamiin sertifiointi-, valvonta- ja täytäntöönpanon varmistamistehtäviin, jos on viitteitä siitä, että osallistumisesta voisi suoraan tai välillisesti aiheutua eturistiriita, etenkin jos ristiriita liittyy perheeseen tai taloudellisiin etuihin.

7. Viraston on pidettävä yllä tietokantaa 1 kohdassa tarkoitettujen toimivaltaisten viranomaisten yhteystiedoista. Tätä varten jäsenvaltioiden on ilmoitettava virastolle toimivaltaisen viranomaisensa tai toimivaltaisten viranomaistensa nimi ja osoite ja niiden myöhemmät muutokset.

8. Jäsenvaltioiden, ja jos virasto on toimivaltainen viranomainen, komission on määritettävä tarvittavat resurssit ja valmiudet, joita toimivaltaisten viranomaisten hoitamat tehtävät asetuksen (EY) N:o 549/2004 4 artiklan 4 kohdan ja asetuksen (EY) N:o 216/2008 22 a artiklan mukaisesti edellyttävät, ottaen huomioon kaikki asian kannalta merkitykselliset tekijät, mukaan lukien toimivaltaisten viranomaisten arvio resursseista, joita niiden tämän asetuksen mukaisten tehtävien hoitamiseen tarvitaan.

9. Toimivaltaisilla viranomaisilla on, jos niiden tämän asetuksen mukaisten sertifiointi-, valvonta- ja täytäntöönpanon varmistamistehtävien hoitaminen sitä edellyttää, valtuudet

a) vaatia, että niiden valvonnan piiriin kuuluvat palveluntarjoajat antavat kaikki tarvittavat tiedot;

b) vaatia ketä tahansa näiden palveluntarjoajien edustajaa, johtajaa tai muuta henkilöstön jäsentä antamaan suullisia selvityksiä palveluntarjoajan valvonnan kannalta merkityksellisistä tosiseikoista, asiakirjoista, esineistä, menetelmistä tai muista asioista;

c) päästä näiden palveluntarjoajien tiloihin ja alueille, myös toimintapaikkoihin, sekä liikennevälineisiin;

d) tutkia kaikkia näiden palveluntarjoajien hallussa tai saatavilla olevia asiakirjoja, tallenteita tai dataa, riippumatta siitä, millaiselle välineelle tiedot on tallennettu, ja ottaa niistä kopioita tai otteita;

e) suorittaa näihin palveluntarjoajiin kohdistuvia auditointeja, arviointeja, tutkimuksia ja tarkastuksia.

10. Toimivaltaisilla viranomaisilla on, jos niiden tämän asetuksen mukaisten sertifiointi-, valvonta- ja täytäntöönpanon varmistamistehtävien hoitaminen sitä edellyttää, ensimmäisessä alakohdassa vahvistetut valtuudet myös suhteessa alihankkijoihin, jotka kuuluvat palveluntarjoajien valvonnan piiriin liitteessä III olevassa ATM/ANS.OR.B.015 kohdassa tarkoitetulla tavalla.

11. Tämän kohdan mukaisia valtuuksia on käytettävä sen jäsenvaltion kansallisen lainsäädännön mukaisesti, jossa toiminta tapahtuu, ottaen asianmukaisesti huomioon tarve varmistaa valtuuksien tehokas käyttö sekä palveluntarjoajan ja asiaan liittyvän kolmannen osapuolen oikeudet ja oikeutetut edut, ja suhteellisuusperiaatetta noudattaen. Jos sovellettavan kansallisen lainsäädännön mukaan pääsy c alakohdassa tarkoitettuihin tiloihin, alueille ja liikennevälineisiin edellyttää ennakkolupaa jäsenvaltion oikeusviranomaiselta, näitä valtuuksia saa käyttää vasta ennakkoluvan saamisen jälkeen.

12. Käyttäessään tämän kohdan mukaisia valtuuksiaan toimivaltaisen viranomaisen on varmistettava, että sen henkilökunta ja tarvittaessa muut toimintaan osallistuvat asiantuntijat ovat asianmukaisesti valtuutettuja.

13. Toimivaltaisten viranomaisten on toteutettava tai käynnistettävä asianmukaiset täytäntöönpanon varmistamistoimenpiteet, jotka ovat tarpeen sen varmistamiseksi, että palveluntarjoajat, joille viranomaiset ovat myöntäneet todistuksen tai jotka ovat antaneet viranomaisille ilmoituksen, täyttävät jatkuvasti tämän asetuksen vaatimukset.

5 artikla

Palveluntarjoajat

Palveluntarjoajille on annettava todistus ja oikeus käyttää todistuksella myönnettyjä oikeuksia, mikäli ne täyttävät jatkuvasti asetuksen (EY) N:o 216/2008 8 b artiklan 1 kohdassa tarkoitettujen vaatimusten lisäksi seuraavat vaatimukset:

a) kaikkien palveluntarjoajien osalta b–l alakohdan sovellettavien vaatimusten ja m alakohdan vaatimusten lisäksi liitteen III (Osa ATM/ANS.OR) luvuissa A ja B säädetyt vaatimukset;

b) muiden palveluntarjoajien kuin ilmaliikennepalvelujen (ATS) tarjoajien osalta a ja m alakohdan vaatimusten lisäksi liitteen III (Osa ATM/ANS.OR) luvussa C säädetyt vaatimukset;

c) lennonvarmistuspalvelun (ANS) ja ilmaliikennevirtojen säätelyn (ATFM) tarjoajien sekä verkon hallinnoijan osalta a ja m alakohdan vaatimusten lisäksi liitteen III (Osa ATM/ANS.OR) luvussa D säädetyt vaatimukset;

d) ATS-palveluntarjoajien osalta a, c ja m alakohdan vaatimusten lisäksi liitteessä IV (Osa ATS) säädetyt vaatimukset;

e) sääpalvelujen (MET) tarjoajien osalta a, b, c ja m alakohdan vaatimusten lisäksi liitteessä V (Osa MET) säädetyt vaatimukset;

f) ilmailutiedotuspalvelujen (AIS) tarjoajien osalta a, b, c ja m alakohdan vaatimusten lisäksi liitteessä VI (Osa AIS) säädetyt vaatimukset;

g) datapalvelujen (DAT) tarjoajien osalta a, b ja m alakohdan vaatimusten lisäksi liitteessä VII (Osa DAT) säädetyt vaatimukset;

h) viestintä-, suunnistus- tai valvontapalvelujen (CNS) tarjoajien osalta a, b, c ja m alakohdan vaatimusten lisäksi liitteessä VIII (Osa CNS) säädetyt vaatimukset;

i) ATFM-palveluntarjoajien osalta a, b, c ja m alakohdan vaatimusten lisäksi liitteessä IX (Osa ATFM) säädetyt vaatimukset;

j) ilmatilan hallintapalvelun (ASM) tarjoajien osalta a, b ja m alakohdan vaatimusten lisäksi liitteessä X (Osa ASM) säädetyt vaatimukset;

k) ilmatilan suunnittelun ja/tai menetelmäsuunnittelun tarjoajien osalta a, b ja m alakohdan vaatimusten lisäksi ne liitteessä XI (Osa ASD) säädetyt vaatimukset, jotka komissio on hyväksynyt;

l) verkon hallinnoijan osalta a, b, c ja m alakohdan vaatimusten lisäksi liitteessä XII (Osa NM) säädetyt vaatimukset;

m) kaikkien palveluntarjoajien osalta a alakohdan vaatimusten lisäksi liitteessä XIII (Osa PERS) säädetyt sovellettavat vaatimukset.

6 artikla

Lentotiedotuspalvelujen tarjoajien ilmoitukset

Jos jäsenvaltiot sallivat, että lentotiedotuspalvelujen tarjoajat osoittavat ilmoituksella valmiutensa ja keinonsa täyttää asetuksen (EY) N:o 216/2008 8 b artiklan 3 kohdan mukaisesti tarjottaviin palveluihin liittyvät velvollisuudet, palveluntarjoajien on asetuksen (EY) N:o 216/2008 8 b artiklan 1 kohdassa tarkoitettujen vaatimusten lisäksi täytettävä tämän asetuksen liitteessä III olevassa ATM/ANS.OR.A.015 kohdassa säädetyt vaatimukset.

7 artikla

Voimassa olevat todistukset

1. Täytäntöönpanoasetuksen (EU) N:o 1035/2011 mukaisesti myönnetyt todistukset on katsottava myönnetyiksi tämän asetuksen mukaisesti.

2. Jäsenvaltioiden on korvattava 1 kohdassa tarkoitetut todistukset liitteen II lisäyksessä 1 annetun mallin mukaisilla todistuksilla viimeistään 1 päivänä tammikuuta 2021.

8 artikla

Kumoaminen ja muuttaminen

1. Kumotaan asetus (EY) N:o 482/2008.

2. Kumotaan täytäntöönpanoasetus (EU) N:o 1034/2011.

3. Kumotaan täytäntöönpanoasetus (EU) N:o 1035/2011.

4. Poistetaan asetuksen (EU) N:o 677/2011 12 ja 21 artikla sekä liite VI.

9 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä tammikuuta 2019.

Sen 5 artiklaa sovelletaan kuitenkin tämän asetuksen voimaantulosta lähtien datapalvelujen tarjoajaan, joka hakee todistusta mainitun säännöksen mukaisesti.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 4 päivänä elokuuta 2016. Komission puolesta Puheenjohtaja Jean-Claude JUNCKER

(1) EUVL L 79, 19.3.2008, s. 1.

(2) EUVL L 96, 31.3.2004, s. 10.

(3) EUVL L 96, 31.3.2004, s. 20.

(4) Komission täytäntöönpanoasetus (EU) N:o 1034/2011, annettu 17 päivänä lokakuuta 2011, ilmaliikenteen hallinnan ja lennonvarmistuspalvelujen turvallisuusvalvonnasta ja asetuksen (EU) N:o 691/2010 muuttamisesta (EUVL L 271, 18.10.2011, s. 15).

(5) Komission täytäntöönpanoasetus (EU) N:o 1035/2011, annettu 17 päivänä lokakuuta 2011, lennonvarmistuspalvelujen tarjoamista koskevista yhteisistä vaatimuksista sekä asetusten (EY) N:o 482/2008 ja (EU) N:o 691/2010 muuttamisesta (EUVL L 271, 18.10.2011, s. 23).

(6) Euroopan parlamentin ja neuvoston asetus (EY) N:o 549/2004, annettu 10 päivänä maaliskuuta 2004, yhtenäisen eurooppalaisen ilmatilan toteuttamisen puitteista (EUVL L 96, 31.3.2004, s. 1).

(7) Komission asetus (EU) N:o 965/2012, annettu 5 päivänä lokakuuta 2012, lentotoimintaan liittyvistä teknisistä vaatimuksista ja hallinnollisista menettelyistä Euroopan parlamentin ja neuvoston asetuksen (EY) N:o 216/2008 mukaisesti (EUVL L 296, 25.10.2012, s. 1).

(8) Komission asetus (EU) N:o 1178/2011, annettu 3 päivänä marraskuuta 2011, siviili-ilmailun lentomiehistöä koskevien teknisten vaatimusten ja hallinnollisten menettelyjen säätämisestä Euroopan parlamentin ja neuvoston asetuksen (EY) N:o 216/2008 nojalla (EUVL L 311, 25.11.2011, s. 1).

(9) Komission asetus (EU) N:o 139/2014, annettu 12 päivänä helmikuuta 2014, lentopaikkoihin liittyvistä vaatimuksista ja hallinnollisista menettelyistä Euroopan parlamentin ja neuvoston asetuksen (EY) N:o 216/2008 mukaisesti (EUVL L 44, 14.2.2014, s. 1).

(10) Komission asetus (EU) 2015/340, annettu 20 päivänä helmikuuta 2015, lennonjohtajien lupakirjoja ja todistuksia koskevista teknisistä vaatimuksista ja hallinnollisista menettelyistä Euroopan parlamentin ja neuvoston asetuksen (EY) N:o 216/2008 mukaisesti, komission täytäntöönpanoasetuksen (EU) N:o 923/2012 muuttamisesta ja komission asetuksen (EU) N:o 805/2011 kumoamisesta (EUVL L 63, 6.3.2015, s. 1).

(11) Komission asetus (EY) N:o 482/2008, annettu 30 päivänä toukokuuta 2008, lennonvarmistuspalvelujen tarjoajilta vaadittavasta ohjelmistojen turvallisuuden varmistusjärjestelmästä ja asetuksen (EY) N:o 2096/2005 liitteen II muuttamisesta (EUVL L 141, 31.5.2008, s. 5).

(12) Komission asetus (EU) N:o 677/2011, annettu 7 päivänä heinäkuuta 2011, ilmaliikenteen hallintaverkon toimintojen toteuttamista koskevista yksityiskohtaisista säännöistä ja asetuksen (EU) N:o 691/2010 muuttamisesta (EUVL L 185, 15.7.2011, s. 1).

(13) Komission täytäntöönpanoasetus (EU) N:o 923/2012, annettu 26 päivänä syyskuuta 2012, yhteisistä lentosäännöistä, lennonvarmistuspalveluja ja -menetelmiä koskevista operatiivisista säännöksistä sekä täytäntöönpanoasetuksen (EU) N:o 1035/2011 ja asetusten (EY) N:o 1265/2007, (EY) N:o 1794/2006, (EY) N:o 730/2006, (EY) N:o 1033/2006 ja (EU) N:o 255/2010 muuttamisesta (EUVL L 281, 13.10.2012, s. 1).

LIITE I LIITTEISSÄ II–XIII KÄYTETTÄVIEN TERMIEN MÄÄRITELMÄT Tässä asetuksessa tarkoitetaan 1. ’hyväksyttävillä vaatimusten täyttämisen menetelmillä (AMC)’ viraston hyväksymiä ohjeellisia standardeja, joissa kuvataan menetelmät asetuksen (EY) N:o 216/2008 ja sen täytäntöönpanosääntöjen vaatimusten täyttämiseksi; 2. ’lentotyöllä’ ilma-aluksen toimintaa, jossa ilma-alusta käytetään erikoistehtäviin, kuten maatalouslentoihin, rakennustoimintaan, ilmakuvauslentoihin, kartoitukseen, tähystykseen, partiointiin, etsintä- ja pelastustoimintaan tai mainoshinaukseen ja muihin vastaaviin tarkoituksiin; 3. ’yhteenvedolla lentopaikan säätiedoista’ tilastotietoihin perustuvaa lyhyttä yhteenvetoa tietyistä säätekijöistä lentopaikalla; 4. ’taulukolla lentopaikan säätiedoista’ taulukkoa, joka sisältää tilastotiedot yhden tai useamman säätekijän esiintymisestä lentopaikalla; 5. ’lentopaikan korkeustasolla’ laskualueen korkeimman kohdan korkeustasoa; 6. ’lentopaikan lentotiedotuspalvelulla (AFIS)’ lentotiedotus- ja hälytyspalvelua lähiliikenteelle lentopaikalla; 7. ’lentopaikan sääpalveluasemalla’ toimipaikkaa, joka vastaa lentopaikalla tarjottavasta sääpalvelusta; 8. ’lentopaikan varoituksella’ lentopaikan sääpalveluaseman antamaa tietoa vallitsevista tai odotettavissa olevista sääolosuhteista, jotka voivat vaikuttaa haitallisesti maassa oleviin ilma-aluksiin, pysäköidyt ilma-alukset sekä lentopaikan laitteet ja palvelut mukaan luettuina; 9. ’ilmailutiedoilla’ ilmailua koskevien seikkojen, käsitteiden tai ohjeiden esittämistä vakioidussa muodossa, joka soveltuu viestintään, tulkintaan tai käsittelyyn; 10. ’ilmailutietokannalla’ ilmailutietojen kokoelmaa, joka on jäsennelty ja järjestetty strukturoiduksi datakokonaisuudeksi ja tallennettu järjestelmiin sähköisesti, joka on voimassa tietyn ajan ja jota voidaan päivittää; 11. ’kiinteällä ilmailuviestipalvelulla (AFS)’ televiestintäpalvelua tiettyjen kiinteiden pisteiden välillä, jotka on määritetty pääasiassa ilmaliikenteen turvallisuutta sekä säännöllisiä, tehokkaita ja taloudellisia lentoliikennepalveluja varten; 12. ’kiinteällä ilmailuviestiverkolla (AFTN)’ maailmanlaajuista ilmailun kiinteiden viestiyhteyksien järjestelmää, joka kiinteän ilmailuviestipalvelun osana on tarkoitettu sanomien ja/tai digitaalisen datan vaihtoon niiden ilmailun kiinteiden maa-asemien välillä, joilla on samat tai yhteensopivat tietoliikenneominaisuudet; 13. ’ilmailutiedotuksella’ ilmailutietoja kokoamalla, analysoimalla ja muokkaamalla aikaansaatavaa tiedotusta; 14. ’lentopaikan kartoitustiedoilla’ dataa, joka kerätään lentoaseman kartoitustietojen kokoamiseksi; 15. ’lentopaikan kartoitustietokannalla (AMDB)’ lentopaikan kartoitustietojen kokoelmaa, joka on jäsennelty ja järjestetty datakokonaisuudeksi; 16. ’lentosääasemalla’ asemaa, joka tekee säähavaintoja ja laatii sääsanomia ilmaliikennettä varten; 17. ’ilma-aluksen antamalla ilmoituksella’ ilma-aluksesta lennon aikana annettua ilmoitusta, joka on laadittu paikkailmoituksia sekä lentotoiminta- ja/tai sääsanomia koskevien vaatimusten mukaisesti; 18. ’ilma-aluksella’ laitetta, joka voi saada ilmakehässä nostovoimaa ilman reaktioista, lukuun ottamatta ilman reaktioita maan tai veden pintaa vastaan; 19. ’AIRMET-sanomalla’ lentosäävalvontakeskuksen antamaa tietoa sellaisista tietyistä reitillä esiintyvistä tai odotettavissa olevista sääilmiöistä, jotka saattavat vaikuttaa lentotoiminnan turvallisuuteen ilmatilan alaosassa, sekä näiden ilmiöiden ajallisesta ja paikallisesta kehittymisestä, ja joista ei ole vielä ilmoitettu lennoille ilmatilan alaosassa kyseisellä lentotiedotusalueella tai sen osassa annetussa ennusteessa; 20. ’lennonvarmistusteknisellä henkilöstöllä (ATSEP)’ valtuutettua henkilöstöä, jolla on pätevyys käyttää, huoltaa sekä poistaa käytöstä ja palauttaa käyttöön funktionaalisen järjestelmän laitteistoja; 21. ’ilmaliikennepalveluyksiköllä’ tapauksesta riippuen ’lennonjohtoyksikköä’, ’lentotiedotuskeskusta’, ’lentopaikan lentotiedotuspalveluyksikköä’ tai ’ilmaliikennepalvelutoimistoa’ tarkoittavaa yleisnimitystä; 22. ’varalentopaikalla’ sellaista lentopaikkaa, jonne ilma-alus voi lentää, kun lennon jatkaminen tai lasku aiotulle laskupaikalle ei enää ole mahdollista tai suositeltavaa, jolla on saatavilla tarvittavat palvelut ja laitteet, joka on ilma-aluksen suoritusarvovaatimusten mukainen ja joka on oletettuna käyttöhetkenä toiminnassa; 23. ’vaihtoehtoisilla vaatimusten täyttämisen menetelmillä (AltMOC)’ käytössä olevalle AMC:lle vaihtoehtoisia menetelmiä tai uusia menetelmiä asetuksessa (EY) N:o 216/2008 ja sen täytäntöönpanosäännöissä asetettujen sellaisten vaatimusten täyttämiseksi, joiden osalta virasto ei ole vahvistanut AMC:tä; 24. ’korkeudella merenpinnasta’ pinnan, pisteen tai pisteeksi katsottavan kohteen pystysuoraa etäisyyttä keskimääräisestä merenpinnasta (MSL); 25. ’aluelennonjohtokeskuksella (ACC)’ yksikköä, joka on perustettu antamaan lennonjohtopalvelua johdetuille lennoille sen toimivaltaan kuuluvilla lennonjohtoalueilla; 26. ’alue-ennusteella lennoille ilmatilan alaosassa’ ennustetta sääilmiöistä lentotiedotusalueella tai sen osassa lentopinnan 100 alapuolisessa kerroksessa (tai vuoristoisilla alueilla lentopinnan 150 alapuolella tai tarvittaessa ylempänä); 27. ’aluesuunnistuksella (RNAV)’ suunnistusmenetelmää, jonka avulla lentotoiminta on mahdollista halutulla lentoradalla maa- tai satelliittiasemiin perustuvan navigointilaitteen toiminta-alueella tai ilma-aluksen itsenäisen navigointijärjestelmän toimintarajojen sisällä tai näitä kumpaakin hyödyntäen; 28. ’perusteella’ väitettä, jota tuetaan näytön perusteella tehdyillä johtopäätöksillä; 29. ’ASHTAMilla’ erityistä NOTAM-sarjaa, jolla tiedotetaan erityislomakkeella muutoksesta tulivuoren toiminnassa, tulivuoren purkauksesta ja/tai vulkaanisesta tuhkapilvestä, kun se on lentotoiminnan kannalta merkityksellistä; 30. ’ATM-verkon toiminnoilla’ asetuksen (EU) N:o 677/2011 mukaisia verkon hallinnoijan tehtäviä; 31. ’auditoinnilla’ järjestelmällistä, riippumatonta ja dokumentoitua prosessia, jonka tarkoituksena on hankkia aineistoa ja arvioida sitä puolueettomasti sen määrittämiseksi, missä määrin vaatimukset täyttyvät; 32. ’luotettavalla lähteellä’: (a) valtion viranomaista tai viranomaisia, tai (b) organisaatiota, jonka valtion viranomainen on virallisesti nimennyt tuottamaan ja/tai julkaisemaan tietoja, jotka täyttävät tietojen laatuvaatimukset kyseisen jäsenvaltion määrittelemällä tavalla; 33. ’automaattisella havaintojärjestelmällä’ havaintojärjestelmää, joka mittaa, johtaa ja ilmoittaa kaikki tarvittavat tekijät ilman ihmisen toimia; 34. ’ilmailualan toimijalla’ sellaista yksikköä, henkilöä tai organisaatiota, joka ei ole tällä asetuksella säännelty palveluntarjoaja mutta johon palveluntarjoajan antama palvelu vaikuttaa tai joka vaikuttaa palveluntarjoajan antamaan palveluun; 35. ’tauolla’ työjakson aikaista palautumisjaksoa, jonka aikana lennonjohtajan ei tarvitse suorittaa tehtäviään; 36. ’sertifioidulla ilma-alussovelluksella’ ohjelmistosovellusta, jonka virasto on hyväksynyt osana ilma-alusta, johon sovelletaan asetuksen (EY) N:o 216/2008 4 artiklaa; 37. ’lentotoiminnan kannalta merkittävällä pilvellä’ pilveä, jonka alaraja on alle 1 500 metrin (5 000 jalan) korkeudessa tai suurimman minimisektorikorkeuden alapuolella sen mukaan, kumpi näistä on suurempi, taikka cumulonimbus-pilveä tai tornimaista cumuluspilveä millä tahansa korkeudella; 38. ’kaupallisella ilmakuljetuksella’ ilma-aluksen käyttöä, johon liittyy matkustajien, rahdin tai postin kuljettaminen maksua tai muuta korvausta vastaan; 39. ’lennonjohtoalueella’ valvottua ilmatilaa maanpinnan yläpuolella olevasta määräkorkeudesta ylöspäin; 40. ’kriittisestä tilanteesta aiheutuvalla stressillä’ epätavallista ja/tai äärimmäistä henkistä, fyysistä ja/tai käytökseen vaikuttavaa reaktiota yksilössä tapahtuman tai vaaratilanteen seurauksena; 41. ’tietojen laadulla’ tietynasteista tai -tasoista luotettavuutta sen suhteen, että tiedot täyttävät tietojen käyttäjän vaatimukset tarkkuuden, erotuskyvyn, eheyden (tai vastaavan varmuustason), jäljitettävyyden, oikea-aikaisuuden, täydellisyyden ja muodon osalta; 42. ’tietojen laatuvaatimuksilla’ eritelmää tietojen ominaisuuksista (eli tarkkuudesta, erotuskyvystä, eheydestä (tai vastaavasta varmuustasosta), jäljitettävyydestä, oikea-aikaisuudesta, täydellisyydestä ja muodosta) sen varmistamiseksi, että tiedot ovat aiottuun käyttötarkoitukseen soveltuvia; 43. ’datapalvelujen (DAT) tarjoajalla’ organisaatiota, joka on (a) Tyypin 1 datapalvelun tarjoaja, joka käsittelee ilma-aluksissa käytettäviä ilmailutietoja ja antaa valvotuissa olosuhteissa käyttöön tietojen laatuvaatimukset täyttävän ilmailutietokannan, jolle ei ole määritetty yhteensopivaa ilma-aluksen sovellusta/laitetta; (b) Tyypin 2 datapalvelun tarjoaja, joka käsittelee ilmailutietoja ja antaa käyttöön sertifioiduissa ilma-alussovelluksissa/-laitteissa käytettävän tietojen laatuvaatimukset täyttävän ilmailutietokannan, joka on määritetty yhteensopivaksi tietyn sovelluksen/laitteen kanssa. 44. ’määrävaralentopaikalla’ varalentopaikkaa, jolle ilma-alus voisi laskeutua, jos lasku aiotulle laskupaikalle ei olisi enää mahdollista tai suositeltavaa; 45. ’työllä’ mitä tahansa tehtävää, jonka lennonjohtopalvelun tarjoaja edellyttää lennonjohtajan suorittavan; 46. ’työjaksolla’ ajanjaksoa, joka alkaa silloin, kun lennonjohtopalvelun tarjoaja edellyttää lennonjohtajan ilmoittautuvan työhön tai olevan käytettävissä tai aloittavan työn, ja päättyy, kun lennonjohtaja on vapautettu työstä; 47. ’korkeustasolla’ maanpinnan tai siihen liitetyn pisteen tai pinnan pystysuoraa etäisyyttä mitattuna keskimääräisestä merenpinnasta; 48. ’reittivaralentopaikalla’ varalentopaikkaa, jolle ilma-alus voisi laskeutua, jos varalentopaikalle lentäminen osoittautuu lennon aikana välttämättömäksi; 49. ’väsymyksellä’ fysiologista tilaa, jossa psyykkinen tai fyysinen suorituskyky on alentunut unenpuutteen tai pitkittyneen valvomisen, vuorokaudenajan tai työmäärän (henkisen ja/tai fyysisen aktiivisuuden) vuoksi niin, että se voi heikentää henkilön valppautta ja kykyä hoitaa tehtäviään turvallisesti; 50. ’sääasiakirjoilla’ asiakirjoja, mukaan lukien kartat tai lomakkeet, joissa on säätiedot lentoa varten; 51. ’lentotiedotuskeskuksella (FIC)’ yksikköä, joka on perustettu antamaan lentotiedotus- ja hälytyspalvelua; 52. ’lentotiedotusalueella (FIR)’ rajoiltaan määrättyä ilmatilaa, jossa annetaan lentotiedotus- ja hälytyspalvelua; 53. ’lentopinnalla’ ilmakehän vakiopainepintaa, joka on määritelty ilmanpainearvon 1 013,2 hehtopascalia (hPa) suhteen ja eroteltu muista tällaisista pinnoista tietyin paine-eroin; 54. ’koelennolla’ yleisnimityksenä erillisesti tai yhteisesti ”uusien ilma-alusten, työntövoimajärjestelmien, osien tai laitteiden kehitysvaiheessa tehtäviä lentoja”, ”tuotantolinjalta tulevien ilma-alusten sertifiointiperusteiden tai tyyppisuunnitelman mukaisuuden osoittamiseksi tehtäviä lentoja”, ”sellaisten uusien suunnitteluratkaisujen testaamiseksi tehtäviä lentoja, jotka edellyttävät epätavanomaisia lentoliikkeitä tai lentoprofiileja, joiden vuoksi jo hyväksytyt ilma-aluksen käyttöalueen rajat saattavat ylittyä”, ”tai koelentäjien koulutuslentoja”; 55. ’ennusteella’ tiedotusta sääolosuhteista, jotka ovat tiettynä ajankohtana tai ajanjaksona odotettavissa tietyllä alueella tai tietyssä ilmatilan osassa; 56. ’lentoonlähtöennusteella’ lentopaikan sääpalveluaseman lentoonlähtöä varten tietylle ajanjaksolle laatimaa ennustetta, joka sisältää tiedot odotettavissa olevista olosuhteista kiitoteiden yllä seuraavien suhteen: pintatuulen suunta ja nopeus ja niiden muutokset, lämpötila, ilmanpaine (QNH) ja muut tekijät, joista on sovittu paikallisesti; 57. ’funktionaalisella järjestelmällä’ sellaista menetelmien, henkilöresurssien ja laitteiden, laitteistot ja ohjelmistot mukaan luettuina, yhdistelmää, joka on suunniteltu suorittamaan jokin tehtävä ilmaliikenteen hallinnan ja lennonvarmistuspalvelun sekä muiden ilmaliikenteen hallintaverkon toimintojen yhteydessä; 58. ’yleisilmailulla’ kaikkea muuta siviili-ilma-aluksen toimintaa kuin lentotyötä tai kaupallista ilmakuljetusta; 59. ’digitaalisella hilapistetiedolla’ kartalla tasavälein olevista pisteistä muodostettua kokonaisuutta varten tietokoneella käsiteltyä säädataa, joka on tarkoitettu lähetettäväksi säätietokoneesta toiseen tietokoneeseen automaattiseen käyttöön sopivassa koodatussa muodossa; 60. ’ohjeaineistolla (GM)’ viraston laatimaa ohjeellista aineistoa, joka selventää vaatimuksen tai spesifikaation tarkoitusta ja jota käytetään asetuksen (EY) N:o 216/2008, sen täytäntöönpanosääntöjen ja AMC:n tulkinnan tukena; 61. ’hilamuotoisilla maailmanlaajuisilla ennusteilla’ säätekijöiden odotettujen arvojen ennustetta maailmanlaajuisessa ruudukossa, jolla on määritetty vertikaalinen ja horisontaalinen resoluutio; 62. ’vaaratekijällä’ tilannetta, tapahtumaa tai olosuhdetta, jolla voi olla haitallinen vaikutus; 63. ’korkeudella’ pinnan, pisteen tai pisteeksi katsottavan kohteen pystysuoraa etäisyyttä määritetystä vertailutasosta; 64. ’lentokorkeudella’ yleisnimitystä, joka tarkoittaa lennolla olevan ilma-aluksen asemaa pystysuunnassa ilmaistuna joko korkeutena määritellystä vertailutasosta, korkeutena merenpinnasta tai lentopintana; 65. ’paikallisella määräaikaissanomalla’ säännöllisin väliajoin annettavaa sääsanomaa, joka on tarkoitettu jakeluun ainoastaan sillä lentopaikalla, jolla havainnot on tehty; 66. ’paikallisella erityissanomalla’ erityishavaintojen perusteiden mukaisesti annettavaa sääsanomaa, joka on tarkoitettu jakeluun ainoastaan sillä lentopaikalla, jolla havainnot on tehty; 67. ’säätiedotteella’ tekstiä, jossa on soveltuvan otsikon alle koottuja säätietoja; 68. ’säätiedoilla’ sääsanomaa, analyysia, ennustetta ja mitä tahansa muuta vallitseviin tai odotettavissa oleviin sääolosuhteisiin liittyvää tiedonantoa; 69. ’säähavainnolla’ yhden tai useamman säätekijän mittaamista ja/tai arvioimista; 70. ’sääsanomalla’ tiedonantoa tiettyyn aikaan ja paikkaan liittyvistä säähavainnoista; 71. ’sääsatelliitilla’ keinotekoista maata kiertävää satelliittia, joka havainnoi säätä ja lähettää havaintonsa maahan; 72. ’lentosäävalvontakeskuksella’ asemaa, joka seuraa lentotoimintaan vaikuttavia sääolosuhteita ja tiedottaa tietyistä reitillä esiintyvistä tai odotettavissa olevista sääilmiöistä, luonnonilmiöistä ja muista vaaratekijöistä, jotka voivat vaikuttaa lentotoiminnan turvallisuuteen tietyllä vastuualueella; 73. ’minimisektorikorkeudella (MSA)’ alinta käyttökelpoista korkeutta merenpinnasta, joka takaa vähintään 300 metrin (1 000 jalan) estevaran kaikkiin kohteisiin ympyrän sektorissa, jonka säde on 46 kilometriä (25 meripeninkulmaa) ja keskipiste merkitsevä piste, lentopaikan mittapiste (ARP) tai helikopterilentopaikan mittapiste (HRP); 74. ’NOTAMilla’ televiestinnän avulla välitettävää tiedotetta, joka sisältää sellaisia ilmailun laitteiden käyttöönottoa, kuntoa tai muutoksia samoin kuin ilmailun palveluja, menetelmiä tai vaaratekijöitä koskevia tietoja, joista lentotoimintaan osallistuvan henkilöstön on välttämätöntä olla tietoisia riittävän ajoissa; 75. ’esteellä’ kiinteitä (tilapäisiä tai pysyviä) ja liikkuvia kohteita tai niiden osia, jotka (a) sijaitsevat ilma-alusten maassa liikkumiseen tarkoitetulla alueella; tai (b) ulottuvat yli pinnan, joka on määritelty ilma-alusten suojaamiseksi lennon aikana; tai (c) jäävät kyseisten määriteltyjen pintojen ulkopuolelle ja joiden on arvioitu aiheuttavan vaaraa ilmaliikenteelle; 76. ’OPMETilla’ lennon valmisteluun tai lennon aikana tapahtuvaan suunnitteluun käytettäviä operatiivisia säätietoja; 77. ’OPMET-tietokannalla’ tietokantaa, johon tallennetaan ja jolla asetetaan kansainvälisesti saataville operatiivisia säätietoja ilmailukäyttöön; 78. ’yleiseurooppalaisilla palveluilla’ toimintaa, joka on suunniteltu ja perustettu useimpien tai kaikkien jäsenvaltioiden käyttäjille ja joka voi ulottua myös sen alueen ulkopuoliseen ilmatilaan, jossa perussopimusta sovelletaan; 79. ’tulivuorenpurkausta edeltävällä vulkaanisella toiminnalla’ epätavallista ja/tai lisääntynyttä vulkaanista toimintaa, joka antaa aihetta odottaa tulivuorenpurkausta; 80. ’vallitsevalla näkyvyydellä’ parasta ’näkyvyyden’ määritelmän mukaisesti havaittua näkyvyysarvoa, joka saavutetaan vähintään puolessa horisontin ympyrästä tai vähintään puolessa lentopaikan pinnasta. Näihin aloihin voi kuulua vierekkäisiä tai toisistaan erillään sijaitsevia sektoreita; 81. ’psykoaktiivisten aineiden ongelmakäytöllä’ henkilön yhden tai useamman psykoaktiivisen aineen käyttöä tavalla, joka (a) aiheuttaa suoranaista vaaraa käyttäjälleen tai vaarantaa toisten hengen, terveyden tai hyvinvoinnin; ja/tai (b) aiheuttaa tai lisää ammatillisia, sosiaalisia, henkisiä ja terveydellisiä ongelmia tai häiriöitä; 82. ’ennustekartalla’ graafisesti kartalla kuvattua ennustetta tietystä säätekijästä tai tietyistä säätekijöistä tiettynä hetkenä tai ajankohtana ja tietyllä pinnalla tai tietyssä ilmatilan osassa; 83. ’psykoaktiivisilla aineilla’ alkoholia, opioideja, kannabinoideja, rauhoittavia lääkkeitä ja unilääkkeitä, kokaiinia, muita psykostimulantteja, hallusinogeenejä ja liuottimia, mutta ei kofeiinia eikä tupakkaa; 84. ’pelastustoiminnan koordinointikeskuksella (RCC)’ yksikköä, jonka tehtävänä on edistää etsintä- ja pelastuspalvelujen tehokasta järjestämistä ja koordinoida etsintä- ja pelastusoperaatioita etsintä- ja pelastusalueella; 85. ’lepoajalla’ työtä seuraavaa ja/tai edeltävää yhtäjaksoista ja määriteltyä ajanjaksoa, jonka aikana lennonjohtaja on vapaa kaikesta työstä; 86. ’työvuorojärjestelmällä’ oikeudellisten ja toiminnallisten vaatimusten mukaista lennonjohtajien työjaksojen ja lepoaikojen järjestelyä; 87. ’riskillä’ vaaratekijän vahingollisen seurauksen yleisen todennäköisyyden tai esiintymistiheyden sekä kyseisen seurauksen vakavuuden yhdistelmää; 88. ’kiitotiellä’ maalentopaikalle määritettyä suorakulmaista aluetta, joka on kunnostettu ilma-alusten laskua ja lentoonlähtöä varten; 89. ’kiitotienäkyvyydellä (RVR)’ matkaa, jolta kiitotien keskilinjalla olevan ilma-aluksen ohjaaja näkee kiitotien pintamerkinnät, kiitotien reunavalot tai keskilinjavalot; 90. ’turvallisuusmääräyksellä’ toimivaltaisen viranomaisen antamaa tai hyväksymää asiakirjaa, jossa määrätään funktionaalista järjestelmää koskevista toimista tai sen operatiivisen käytön rajoituksista turvallisuuden palauttamiseksi, kun on näyttöä siitä, että lentoturvallisuus voisi muussa tapauksessa vaarantua; 91. ’turvallisuudenhallintajärjestelmällä (SMS)’ turvallisuuden hallintaan sovellettavaa systemaattista lähestymistapaa, mukaan lukien tarvittavat organisaatiorakenteet, vastuut, toimintaperiaatteet ja menetelmät; 92. ’etsintä- ja pelastuspalveluyksiköllä’ yleisnimitystä, joka kattaa tapauksen mukaan pelastustoiminnan koordinointikeskuksen, lohkokeskuksen tai hälytysaseman; 93. ’valitulla vulkaanisen toiminnan havaintokeskuksella’ toimivaltaisen viranomaisen valitsemaa palveluntarjoajaa, joka seuraa tulivuoren tai tulivuoriryhmän toimintaa ja antaa havaintonsa sovittujen vastaanottajien saataville ilmailualalla; 94. ’puoliautomaattisella havaintojärjestelmällä’ havaintojärjestelmää, jonka avulla on mahdollista tarkentaa mitattavia tekijöitä ja joka edellyttää ihmisen osallistumista sanomien antamiseen; 95. ’SIGMET-sanomalla’ lentosäävalvontakeskuksen antamaa tietoa tietyistä reitillä esiintyvistä tai odotettavissa olevista lentotoiminnan turvallisuuteen mahdollisesti vaikuttavista sääilmiöistä sekä näiden ilmiöiden ajallisesta ja paikallisesta kehittymisestä; 96. ’erityisilmoituksella’ ilma-aluksen lennon aikana tehdyistä havainnoista kriteerien mukaisesti antamaa sääsanomaa; 97. ’stressillä’ niitä seurauksia, joita ihmisen suorituskykyä mahdollisesti muuttavan syyn (’stressitekijän’) kohtaaminen yksilössä aiheuttaa. Stressitekijän kokeminen voi vaikuttaa yksilön suorituskykyyn kielteisesti (distressi), neutraalisti tai positiivisesti (eustressi) riippuen siitä, minkälaiseksi yksilö arvioi kykynsä hallita stressitekijää; 98. ’järjestelmä- ja laitekelpuutuskoulutuksella’ koulutusta, jonka tarkoitus on antaa tarvittavat tiedot ja taidot tietyn järjestelmän tai laitteen käyttöön ja johtaa toiminnalliseen pätevyyteen; 99. ’tilausdatalla’ ilma-aluksen käyttäjän tai datapalvelujen tarjoajan ilma-aluksen käyttäjän puolesta tarjoamia ilmailutietoja, jotka tuotetaan kyseiselle ilma-aluksen käyttäjälle sen tiettyä operatiivista käyttöä varten; 100. ’lähtövaralentopaikalla’ varalentopaikkaa, jonne ilma-alus voi laskeutua, jos se on välttämätöntä pian lentoonlähdön jälkeen ja jos lähtölentopaikan käyttäminen ei ole mahdollista; 101. ’lentopaikan sääennusteella (TAF)’ lyhyttä kuvausta lentopaikalla tietyllä ajanjaksolla odotettavissa olevista sääolosuhteista; 102. ’maastolla’ maan pintaa ja sen luonnollisia muodostumia, joita ovat esimerkiksi vuoret, mäet, harjut, laaksot, vesistöt ja jäätiköt, mutta eivät esteet; 103. ’kynnyksellä’ kiitotien laskeutumiskelpoisen osuuden alkamiskohtaa; 104. ’kosketuskohta-alueella’ sitä kiitotien osuutta kynnyksen jälkeen, jolla laskeutuvien lentokoneiden on tarkoitus saada ensimmäinen pintakosketus kiitotiehen; 105. ’trooppisella hirmumyrskyllä’ yleisnimitystä trooppisten tai subtrooppisten merialueiden yllä syntyvälle rintamattomalle synoptisen kokoluokan matalapaineelle, jossa on järjestäytynyttä konvektiota ja selkeää matalapaineeseen liittyvää pintatuulikiertoa; 106. ’trooppisten hirmumyrskyjen tiedotuskeskuksella (TCAC)’ sääpalvelukeskusta, joka tiedottaa lentosäävalvontakeskuksille, maailman sääennustuskeskuksille ja kansainvälisille OPMET-tietokannoille trooppisten hirmumyrskyjen sijainnista, ennustetusta liikkumissuunnasta ja -nopeudesta, keskuksen ilmanpaineesta ja pintatuulen enimmäisnopeudesta; 107. ’näkyvyydellä’ suurempaa seuraavista vaihtoehtoisista etäisyyksistä: (a) suurin etäisyys, jolta riittävän kokoinen lähellä maata oleva musta kohde voidaan nähdä ja tunnistaa, kun havainto tehdään valoisaa taustaa vasten; (b) suurin etäisyys, jolta voimakkuudeltaan noin 1 000 kandelan valot voidaan nähdä ja tunnistaa valaisematonta taustaa vasten; 108. ’vulkaanisen tuhkan tiedotuskeskuksella (VAAC)’ sääpalvelukeskusta, joka tiedottaa lentosäävalvontakeskuksille, aluelennonjohtokeskuksille, lentotiedotuskeskuksille, maailman sääennustuskeskuksille ja kansainvälisille OPMET-tietokannoille vulkaanisen tuhkan sivu- ja pystysuuntaisesta laajuudesta ja liikkumisennusteista ilmakehässä tulivuorenpurkausten jälkeen; 109. ’maailman sääennustuskeskuksella (WAFC)’ sääpalvelukeskusta, joka laatii ja antaa jäsenvaltioille suoraan kiinteän ilmailuviestipalvelun osana soveltuvin tavoin digitaalisia merkitsevän sään ennusteita ja yläkarttaennusteita ympäri maailman; ja 110. ’maailman lentosääpalvelujärjestelmällä (WAFS)’ maailmanlaajuista järjestelmää, jossa maailman sääennustuskeskukset antavat reittisääennusteita yhdenmukaisissa ja standardoiduissa muodoissa.

LIITE II TOIMIVALTAISIA VIRANOMAISIA KOSKEVAT VAATIMUKSET — PALVELUJEN TARJOAMINEN JA MUUT ILMALIIKENTEEN HALLINTAVERKON TOIMINNOT (Osa ATM/ANS.AR) LUKU A – YLEISET VAATIMUKSET ATM/ANS.AR.A.001 Soveltamisala Tässä liitteessä vahvistetaan niiden toimivaltaisten viranomaisten hallintojärjestelmiä koskevat vaatimukset, jotka vastaavat tämän asetuksen soveltamisalaan 5 artiklan mukaisesti kuuluvien palveluntarjoajien sertifioinnista, valvonnasta ja liitteissä III–XIII vahvistettujen vaatimusten täytäntöönpanon varmistamisesta. ATM/ANS.AR.A.005 Sertifiointi-, valvonta- ja täytäntöönpanon varmistamistehtävät (a) Toimivaltaisen viranomaisen on huolehdittava palveluntarjoajiin sovellettavia vaatimuksia koskevista sertifiointi-, valvonta- ja täytäntöönpanon varmistamistehtävistä, valvottava palvelujen tarjonnan turvallisuutta ja varmistettava, että sovellettavat vaatimukset täyttyvät. (b) Toimivaltaisten viranomaisten on tunnistettava ja hoidettava turvallisuuteen liittyvät sertifiointi-, valvonta- ja täytäntöönpanon varmistamistehtävät niin, että (1) kunkin tämän asetuksen säännöksen täytäntöönpanosta vastuussa olevat tahot määritetään selkeästi; (2) jäsenvaltioilla on selkeä kuva turvallisuusvalvontamekanismeista ja niiden tuloksista; ja (3) asiaa koskeva tiedonvaihto toimivaltaisten viranomaisten välillä varmistetaan. Asianomaisten toimivaltaisten viranomaisten on säännöllisesti tarkasteltava uudelleen asetuksen (EY) N:o 550/2004 2 artiklan 3 kohdassa tarkoitettuja sopimuksia niiden lennonvarmistuspalvelun tarjoajien valvonnasta, jotka tarjoavat palveluja useamman kuin yhden jäsenvaltion vastuulla olevaan ilmatilaan ulottuvissa toiminnallisissa ilmatilan lohkoissa ja rajat ylittävien lennonvarmistuspalvelujen osalta sopimuksia asetuksen (EY) N:o 550/2004 2 artiklan 5 kohdassa tarkoitettujen valvontatehtävien vastavuoroisesta tunnustamisesta, sekä kyseisten sopimusten käytännön täytäntöönpanoa, ottaen huomioon erityisesti niiden valvomien palveluntarjoajien saavuttaman turvallisuustason. (c) Toimivaltaisen viranomaisen on otettava käyttöön koordinointijärjestelyt muiden toimivaltaisten viranomaisten kanssa funktionaalisten järjestelmien ilmoitettuja muutoksia varten, kun mukana on toisen toimivaltaisen viranomaisen valvomia palveluntarjoajia. Koordinointijärjestelyillä on varmistettava ilmoitettujen muutosten tehokas valinta ja tarkastelu ATM/ANS.AR.C.025 kohdan mukaisesti. ATM/ANS.AR.A.010 Sertifiointia, valvontaa ja täytäntöönpanon varmistamista koskevat asiakirjat Toimivaltaisen viranomaisen on annettava asiaankuuluvat säädökset, standardit, säännöt, tekniset julkaisut ja niihin liittyvät asiakirjat henkilöstönsä saataville, jotta tämä voi hoitaa tehtävänsä ja täyttää velvollisuutensa. ATM/ANS.AR.A.015 Vaatimusten täyttämisen menetelmät (a) Virasto laatii hyväksyttävät vaatimusten täyttämisen menetelmät (AMC), joita voidaan käyttää tämän asetuksen vaatimusten täyttymisen osoittamiseen. Kun hyväksyttäviä vaatimusten täyttämisen menetelmiä noudatetaan, myös tämän asetuksen sovellettavien vaatimusten katsotaan täyttyvän. (b) Tämän asetuksen vaatimusten täyttymisen osoittamiseen voidaan käyttää vaihtoehtoisia vaatimusten täyttämisen menetelmiä (AltMOC). (c) Toimivaltaisen viranomaisen on otettava käyttöön järjestelmä, jonka avulla voidaan johdonmukaisella tavalla arvioida, että kaikilla sen itsensä tai sen valvomien palveluntarjoajien käyttämillä vaihtoehtoisilla vaatimusten täyttämisen menetelmillä pystytään osoittamaan tämän asetuksen vaatimusten täyttyminen. (d) Toimivaltaisen viranomaisen on arvioitava kaikki palveluntarjoajan ATM/ANS.OR.A.020 kohdan mukaisesti ehdottamat vaihtoehtoiset vaatimusten täyttämisen menetelmät analysoimalla toimitetut asiakirjat ja, jos tämä katsotaan tarpeelliseksi, suorittamalla palveluntarjoajan tarkastus. Jos toimivaltainen viranomainen toteaa, että vaihtoehtoiset vaatimusten täyttämisen menetelmät ovat riittävät varmistamaan, että tämän asetuksen sovellettavat vaatimukset täyttyvät, sen on ilman aiheetonta viivytystä (1) ilmoitettava hakijalle, että vaihtoehtoiset vaatimusten täyttämisen menetelmät voidaan panna täytäntöön, ja tarvittaessa muutettava hakijan todistusta vastaavasti; (2) ilmoitettava virastolle menetelmien sisällöstä ja toimitettava sille kaikkien tarvittavien asiakirjojen jäljennökset; ja (3) tiedotettava muille jäsenvaltioille hyväksymistään vaihtoehtoisista vaatimusten täyttämisen menetelmistä. (e) Jos toimivaltainen viranomainen itse käyttää vaihtoehtoisia vaatimusten täyttämisen menetelmiä tämän asetuksen sovellettavien vaatimusten täyttämiseen, sen on (1) annettava ne kaikkien valvomiensa palveluntarjoajien saataville; ja (2) ilmoitettava niistä virastolle ilman aiheetonta viivytystä. Toimivaltaisen viranomaisen on toimitettava virastolle täydellinen kuvaus vaihtoehtoisista vaatimusten täyttämisen menetelmistä, mukaan lukien mahdollisesti merkitykselliset menetelmien muutokset, sekä arviointi, jolla osoitetaan, että tämän asetuksen sovellettavat vaatimukset täyttyvät. ATM/ANS.AR.A.020 Virastolle toimitettavat tiedot (a) Toimivaltaisen viranomaisen on ilmoitettava virastolle ilman aiheetonta viivytystä merkittävistä ongelmista niiden asetuksen (EY) N:o 216/2008 ja sen täytäntöönpanosääntöjen tai asetusten (EY) N:o 549/2004, (EY) N:o 550/2004, (EY) N:o 551/2004 ja (EY) N:o 552/2004 (yhtenäistä eurooppalaista ilmatilaa koskeva lainsäädäntö) säännösten täytäntöönpanossa, joita sovelletaan palveluntarjoajiin. (b) Toimivaltaisen viranomaisen on toimitettava virastolle vastaanottamistaan poikkeamailmoituksista ilmenevät turvallisuuden kannalta merkittävät tiedot, sanotun kuitenkaan rajoittamatta Euroopan parlamentin ja neuvoston asetuksen (EU) N:o 376/2014 (1) soveltamista. ATM/ANS.AR.A.025 Välitön reagointi turvallisuusongelmaan (a) Toimivaltaisen viranomaisen on otettava käyttöön järjestelmä, jonka avulla kerätään, arvioidaan ja jaetaan turvallisuustietoja tarkoituksenmukaisella tavalla, sanotun kuitenkaan rajoittamatta asetuksen (EU) N:o 376/2014 soveltamista. (b) Viraston on otettava käyttöön järjestelmä, jonka avulla se voi arvioida toimivaltaisilta viranomaisilta saadut merkitykselliset turvallisuustiedot tarkoituksenmukaisella tavalla ja toimittaa jäsenvaltioille ja komissiolle ilman aiheetonta viivytystä sellaiset tiedot, myös suositukset tai toteutettavat korjaavat toimet, joita nopea reagointi palveluntarjoajia koskevaan turvallisuusongelmaan edellyttää. (c) Vastaanottaessaan a ja b alakohdassa tarkoitettuja tietoja toimivaltaisen viranomaisen on toteutettava riittävät toimenpiteet turvallisuusongelman ratkaisemiseksi, turvallisuusmääräysten antaminen ATM/ANS.AR.A.030 kohdan mukaisesti mukaan luettuna. (d) Toimenpiteistä, jotka on toteutettu c alakohdan mukaisesti, on ilmoitettava viipymättä palveluntarjoajille, joiden on noudatettava niitä ATM/ANS.OR.A.060 kohdan mukaisesti. Toimivaltaisen viranomaisen on ilmoitettava näistä toimenpiteistä myös virastolle ja, jos yhteistä toimintaa vaaditaan, muille toimivaltaisille viranomaisille, joita asia koskee. ATM/ANS.AR.A.030 Turvallisuusmääräykset (a) Toimivaltaisen viranomaisen on annettava turvallisuusmääräys, jos se on todennut, että funktionaalisessa järjestelmässä esiintyy turvallisuutta vaarantava seikka, joka edellyttää välittömiä toimia. (b) Turvallisuusmääräys on toimitettava palveluntarjoajille, joita asia koskee, ja siihen on sisällyttävä vähintään seuraavat tiedot: (1) selvitys turvallisuutta vaarantavasta seikasta; (2) funktionaalinen järjestelmä, jota asia koskee; (3) tarvittavat toimet ja niiden perustelut; (4) tarvittavien toimien toteuttamisen määräaika; ja (5) määräyksen voimaantulopäivä. (c) Toimivaltaisen viranomaisen on toimitettava turvallisuusmääräyksen jäljennös virastolle ja muille toimivaltaisille viranomaisille, joita asia koskee, kuukauden kuluessa sen antamisesta. (d) Toimivaltaisen viranomaisen on varmistettava, että palveluntarjoajat noudattavat sovellettavia turvallisuusmääräyksiä. LUKU B – HALLINTO (ATM/ANS.AR.B) ATM/ANS.AR.B.001 Hallintojärjestelmä (a) Toimivaltaisen viranomaisen on perustettava hallintojärjestelmä ja pidettävä sitä yllä, ja järjestelmään on kuuluttava vähintään (1) dokumentoidut periaatteet ja menettelyt, jotka kuvaavat viranomaisen organisaatiota sekä niitä välineitä ja menetelmiä, joilla varmistetaan asetuksen (EY) N:o 216/2008 ja sen täytäntöönpanosääntöjen noudattaminen sen mukaan, mikä on tarpeen viranomaisen tämän asetuksen mukaisten sertifiointi-, valvonta- ja täytäntöönpanon varmistamistehtävien hoitamiseksi. Menetelmät on pidettävä ajan tasalla, ja niitä on käytettävä perustyöasiakirjoina kyseisen toimivaltaisen viranomaisen kaikissa asiaankuuluvissa tehtävissä; (2) riittävä määrä henkilöstöä, myös tarkastajia, suorittamaan tämän asetuksen mukaiset tehtävänsä ja täyttämään tämän asetuksen mukaiset velvollisuutensa. Henkilöstöllä on oltava tarvittava kelpoisuus sille annettujen tehtävien suorittamiseen sekä tarpeelliset tiedot, kokemus sekä perus-, työpaikka- ja määräaikaiskoulutus jatkuvan pätevyyden varmistamiseksi. Henkilöstön käytettävyyden suunnittelemista varten käytössä on oltava järjestelmä, jonka avulla varmistetaan kaikkien asiaan liittyvien tehtävien loppuunsaattaminen; (3) riittävät välineet ja toimistotilat annettujen tehtävien suorittamista varten; (4) prosessi, jolla valvotaan, että hallintojärjestelmä vastaa asiaankuuluvia vaatimuksia ja että menettelyt ovat riittäviä, mukaan lukien sisäisen auditointiprosessin ja turvallisuusriskien hallintaprosessin käyttöönotto. Vaatimustenmukaisuuden valvontaan on sisällyttävä palautejärjestelmä, jolla auditoinneissa tehdyt havainnot ilmoitetaan toimivaltaisen viranomaisen ylimmälle johdolle tarvittavien korjaavien toimien toteuttamisen varmistamiseksi; ja (5) henkilö tai henkilöryhmä, joka viime kädessä vastaa toimivaltaisen viranomaisen ylimmälle johdolle vaatimustenmukaisuuden valvontatoimista. (b) Toimivaltaisen viranomaisen on nimitettävä jokaiselle hallintojärjestelmään kuuluvalle toimialalle yksi tai useampi henkilö, jolla on kokonaisvastuu asiaankuuluvien tehtävien hallinnoinnista. (c) Toimivaltaisen viranomaisen on vahvistettava menetelmät osallistuakseen tarvittavaan vastavuoroiseen tiedonvaihtoon ja avunantoon muiden asianomaisten toimivaltaisten viranomaisen kanssa, mukaan luettuna tietojenvaihto yhden jäsenvaltion alueella toimintaa harjoittavien mutta toisen jäsenvaltion toimivaltaisen viranomaisen tai viraston sertifioimien palveluntarjoajien sertifioinnissa ja valvonnassa esille tulleista havainnoista ja toteutetuista seurantatoimista. (d) Hallintojärjestelmään liittyvien menetelmien ja niiden muutosten jäljennökset on annettava viraston saataville standardisointia varten. ATM/ANS.AR.B.005 Tehtävien siirtäminen päteville yksiköille (a) Toimivaltainen viranomainen voi siirtää tämän asetuksen mukaiset palveluntarjoajien sertifiointiin tai valvontaan liittyvät tehtävänsä päteville yksiköille, muttei kuitenkaan todistusten myöntämistä. Tehtäviä siirtäessään toimivaltaisen viranomaisen on varmistettava, että sillä on 1) käytössään järjestelmä, jonka avulla se voi arvioida, että pätevä yksikkö noudattaa alusta lähtien ja jatkuvasti asetuksen (EY) N:o 216/2008 liitettä V. Järjestelmä ja arviointien tulokset on dokumentoitava; ja 2) pätevän yksikön kanssa tehty dokumentoitu sopimus, joka on hyväksytty kummankin osapuolen asiaankuuluvalla johtotasolla ja jossa määritellään selvästi (i) suoritettavat tehtävät; (ii) toimitettavat ilmoitukset, raportit ja tiedot; (iii) tehtäviä suoritettaessa täytettävät tekniset vaatimukset; (iv) tarvittava vastuuvakuutus; ja (v) tehtäviä hoidettaessa saatujen tietojen suojaaminen. (b) Toimivaltaisen viranomaisen on varmistettava, että ATM/ANS.AR.B.001 kohdan a alakohdan 4 alakohdassa vaadittu sisäisen auditoinnin ja turvallisuusriskien hallinnan prosessi kattaa kaikki tehtävät, jotka pätevä yksikkö suorittaa sen puolesta. ATM/ANS.AR.B.010 Hallintojärjestelmän muutokset (a) Toimivaltaisella viranomaisella on oltava käytössään järjestelmä sellaisten muutosten tunnistamiseksi, jotka vaikuttavat sen valmiuksiin suorittaa tämän asetuksen mukaiset tehtävänsä ja täyttää tämän asetuksen mukaiset velvollisuutensa. Järjestelmän avulla toimivaltaisen viranomaisen on pystyttävä tarvittaessa toteuttamaan toimia sen varmistamiseksi, että hallintojärjestelmä pysyy riittävänä ja tehokkaana. (b) Toimivaltaisen viranomaisen on tehokkaan täytäntöönpanon varmistamiseksi saatettava hallintojärjestelmänsä ajan tasalle niin, että tähän asetukseen tehtävät muutokset otetaan nopeasti huomioon. (c) Toimivaltaisen viranomaisen on ilmoitettava virastolle merkityksellisistä muutoksista, jotka vaikuttavat sen valmiuksiin suorittaa tämän asetuksen mukaiset tehtävänsä ja täyttää tämän asetuksen mukaiset velvollisuutensa. ATM/ANS.AR.B.015 Tietojen tallentaminen (a) Toimivaltaisen viranomaisen on otettava käyttöön tietojen tallennusjärjestelmä, jonka avulla taataan seuraavien tietojen asianmukainen säilytys, saatavuus ja luotettava jäljitettävyys: (1) hallintojärjestelmän dokumentoidut periaatteet ja menetelmät; (2) ATM/ANS.AR.B.001 kohdan a alakohdan 2 alakohdan mukaan vaadittavat henkilöstön koulutus, kelpoisuus ja valtuudet; (3) tehtävien siirtämisen periaatteet, jotka kattavat ATM/ANS.AR.B.005 kohdassa vaaditut asiat, ja siirrettyjä tehtäviä koskevat tiedot; (4) sertifiointi- ja/tai ilmoitusprosessit; (5) ilmaliikennepalvelujen ja sääpalvelujen tarjoajien nimeäminen tarpeen mukaan; (6) yhden jäsenvaltion alueella toimintaa harjoittavien mutta toisen jäsenvaltion toimivaltaisen viranomaisen tai viraston sertifioimien palveluntarjoajien sertifiointi ja valvonta asianomaisten viranomaisten välisen sopimuksen mukaisesti; (7) palveluntarjoajien ehdottamien vaihtoehtoisten vaatimusten täyttämisen menetelmien arvioiminen ja ilmoittaminen sekä toimivaltaisen viranomaisen itsensä käyttämien vaihtoehtoisten vaatimusten täyttämisen menetelmien arviointi; (8) tieto siitä, että palveluntarjoajat täyttävät tämän asetuksen sovellettavat vaatimukset todistuksen myöntämisen tai ilmoituksen antamisen jälkeen, mukaan lukien auditointiraportit ja niihin sisältyvät havainnot, korjaavat toimet ja toimien sulkemispäivä, sekä huomautukset ja muut turvallisuuteen liittyvät tiedot; (9) täytäntöönpanon varmistamiseksi toteutetut toimenpiteet; (10) turvallisuustiedot, turvallisuusmääräykset ja seurantatoimet; ja (11) asetuksen (EY) N:o 216/2008 14 artiklan mukaisten joustavuussäännösten käyttäminen. (b) Toimivaltaisen viranomaisen on pidettävä luetteloa kaikista palveluntarjoajille myönnetyistä todistuksista ja vastaanotetuista ilmoituksista. (c) Kaikki tiedot on säilytettävä vähintään 5 vuoden ajan sen jälkeen, kun todistus lakkaa olemasta voimassa tai ilmoitus perutaan, jollei sovellettavassa tietosuojalainsäädännössä toisin säädetä. LUKU C – VALVONTA, SERTIFIOINTI JA TÄYTÄNTÖÖNPANON VARMISTAMINEN (ATM/ANS.AR.C) ATM/ANS.AR.C.001 Turvallisuustason seuranta (a) Toimivaltaisten viranomaisten on säännöllisesti seurattava ja arvioitava valvomiensa palveluntarjoajien turvallisuustasoa. (b) Toimivaltaisten viranomaisten on hyödynnettävä turvallisuustason seurannan tuloksia erityisesti riskiperusteisessa valvonnassaan. ATM/ANS.AR.C.005 Palveluntarjoajien sertifiointi, ilmoitukset ja vaatimusten täyttämisen todentaminen (a) Toimivaltaisen viranomaisen on ATM/ANS.AR.B.001 kohdan a alakohdan 1 alakohdan puitteissa otettava käyttöön prosessi, jolla todennetaan, että (1) palveluntarjoajat täyttävät liitteissä III–XIII vahvistetut vaatimukset ja todistukseen liitetyt sovellettavat ehdot ennen kuin todistus myönnetään. Todistus myönnetään tämän osan lisäyksen 1 mukaisesti; (2) asetuksen (EY) N:o 550/2004 8 artiklan mukaiseen nimeämispäätökseen mahdollisesti sisältyvät turvallisuuteen liittyvät velvollisuudet täytetään; (3) sen valvomat palveluntarjoajat täyttävät sovellettavat vaatimukset jatkuvasti; (4) järjestelmien tarkastusvakuutuksissa ja asetuksen (EY) N:o 552/2004 mukaisesti annetuissa rakenneosien vaatimustenmukaisuus- tai käyttöönsoveltuvuusvakuutuksissa asetetut turvallisuustavoitteet, turvallisuusvaatimukset ja muut turvallisuuteen liittyvät ehdot on täytetty; ja (5) turvallisuusmääräykset, korjaavat toimet ja täytäntöönpanon varmistamistoimenpiteet on toteutettu. (b) Edellä a alakohdassa tarkoitetun prosessin on (1) perustuttava dokumentoituihin menetelmiin; (2) tukeuduttava asiakirjoihin, jotka on tarkoitettu erityisesti antamaan sen henkilöstölle ohjeita sertifiointiin, valvontaan ja täytäntöönpanon varmistamiseen liittyvien tehtävien suorittamiseen; (3) annettava kyseessä olevalle organisaatiolle suuntaa-antava kuva sertifioinnin, valvonnan ja täytäntöönpanon varmistamistoimien tuloksista; (4) perustuttava toimivaltaisen viranomaisen tekemiin auditointeihin, arviointeihin ja tarkastuksiin; (5) tarjottava toimivaltaiselle viranomaiselle sertifioitujen palveluntarjoajien osalta tarvittavat todisteet jatkotoimien tueksi, mukaan lukien asetuksen (EY) N:o 549/2004 9 artiklassa ja asetuksen (EY) N:o 550/2004 7 artiklan 7 kohdassa sekä asetuksen (EY) N:o 216/2008 10 artiklassa, 25 artiklassa ja 68 artiklassa säädetyt toimenpiteet tilanteissa, joissa vaatimukset eivät täyty; ja (6) annettava toimivaltaiselle viranomaiselle ilmoituksen antaneiden palveluntarjoajien osalta näyttö siitä, tarvitaanko korjaavia toimia ja mahdollisesti täytäntöönpanon varmistamistoimia, jotka voivat tarvittaessa olla myös kansallisen lainsäädännön mukaisia. ATM/ANS.AR.C.010 Valvonta (a) Toimivaltaisen viranomaisen tai sen puolesta toimivien pätevien yksiköiden on tehtävä auditointeja 4 artiklan 9 kohdan mukaisesti. (b) Edellä a alakohdassa tarkoitettujen auditointien on (1) annettava toimivaltaiselle viranomaiselle näyttö sovellettavien vaatimusten täyttymisestä ja täytäntöönpanojärjestelyjen noudattamisesta; (2) oltava riippumattomia palveluntarjoajan sisäisistä auditoinneista; (3) katettava täytäntöönpanojärjestelyt kokonaisuudessaan tai niiden osia sekä prosessit tai palvelut; (4) määritettävä, (i) ovatko täytäntöönpanojärjestelyt sovellettavien vaatimusten mukaiset, (ii) ovatko toteutetut toimet täytäntöönpanojärjestelyjen mukaisia ja täyttävätkö ne sovellettavat vaatimukset; ja (iii) vastaavatko toteutettujen toimien tulokset täytäntöönpanojärjestelyistä odotettuja tuloksia. (c) Toimivaltaisen viranomaisen on käytettävissään olevan näytön perusteella seurattava, että sen valvomat palveluntarjoajat täyttävät tämän asetuksen sovellettavat vaatimukset jatkuvasti. ATM/ANS.AR.C.015 Valvontaohjelma (a) Toimivaltaisen viranomaisen on laadittava ja saatettava vuosittain ajan tasalle valvontaohjelma, jossa otetaan huomioon palveluntarjoajien erityisluonne, toiminnan vaativuus sekä aiempien sertifiointi- ja/tai valvontatoimien tulokset ja joka perustuu toimintaan liittyvien riskien arviointiin. Siihen on sisällyttävä auditointeja, joissa (1) käsitellään kaikki alueet, jotka voivat aiheuttaa turvallisuusongelmia, ja keskitytään erityisesti niihin alueisiin, joilla ongelmia on todettu; (2) tarkastetaan kaikki toimivaltaisen viranomaisen valvomat palveluntarjoajat; (3) käsitellään palveluntarjoajan käyttämät keinot henkilöstön pätevyyden varmistamiseksi; (4) varmistetaan, että auditoinnit suoritetaan oikeassa suhteessa palveluntarjoajan toimintaan ja palveluihin liittyvään riskiin; ja (5) varmistetaan, että toimivaltaisen viranomaisen valvomiin palveluntarjoajiin sovelletaan enintään 24 kuukauden pituista valvonnan suunnittelujaksoa. Valvonnan suunnittelujaksoa voidaan lyhentää, jos on näyttöä siitä, että palveluntarjoajan turvallisuustaso on heikentynyt. Toimivaltaisen viranomaisen sertifioiman palveluntarjoajan osalta valvonnan suunnittelujakso voidaan pidentää enintään 36 kuukauteen, jos toimivaltainen viranomainen on todennut, että edellisten 24 kuukauden aikana (i) palveluntarjoaja on osoittanut tunnistavansa ilmailun turvallisuuteen vaikuttavat vaaratekijät tehokkaasti ja hallitsevansa niihin liittyvät riskit; ja (ii) palveluntarjoaja on jatkuvasti osoittanut täyttävänsä ATM/ANS.OR.A.040 ja ATM/ANS.OR.A.045 kohdan mukaiset muutosten hallinnan vaatimukset; ja (iii) tason 1 havaintoja ei ole tehty; ja (iv) kaikki korjaavat toimet on toteutettu ATM/ANS.AR.C.050 kohdan mukaisesti toimivaltaisen viranomaisen hyväksymässä tai pidentämässä määräajassa. Jos palveluntarjoaja on edellä esitetyn lisäksi ottanut käyttöön toimivaltaisen viranomaisen hyväksymän jatkuvaan raportointiin perustuvan tehokkaan järjestelmän, jolla raportoidaan toimivaltaiselle viranomaiselle palveluntarjoajan turvallisuustasosta ja vaatimustenmukaisuudesta, valvonnan suunnittelujakso voidaan pidentää enintään 48 kuukauteen; (6) varmistetaan, että korjaavien toimien toteuttamista seurataan; (7) kuullaan kyseisiä palveluntarjoajia ja annetaan myöhemmin ilmoitukset; ja (8) ilmoitetaan mahdollisesti eri kohteissa suoritettavien tarkastusten suunnitellut välit. (b) Toimivaltainen viranomainen voi päättää tarpeen mukaan muuttaa etukäteen suunniteltujen auditointien tavoitteita ja laajuutta, asiakirjojen tarkastelu ja lisäauditoinnit mukaan luettuina. (c) Toimivaltaisen viranomaisen on päätettävä, mitkä järjestelyt, osatekijät, palvelut, toiminnot, tilat ja toimet auditoidaan tietyn ajan kuluessa. (d) ATM/ANS.AR.C.050 kohdan mukaisesti esitetyt auditointihuomautukset ja -havainnot on dokumentoitava. Havaintojen tueksi on esitettävä todisteet, ja ne on yksilöitävä suhteessa niihin sovellettaviin vaatimuksiin ja täytäntöönpanojärjestelyihin, joiden noudattamista auditoinnissa on tarkasteltu. (e) Auditoinnissa on laadittava auditointiraportti, joka sisältää yksityiskohtaiset tiedot havainnoista ja huomautuksista ja joka toimitetaan asianomaiselle palveluntarjoajalle. ATM/ANS.AR.C.020 Todistusten myöntäminen (a) Saatuaan hakemuksen todistuksen myöntämisestä palveluntarjoajalle toimivaltaisen viranomaisen on ATM/ANS.AR.C.005 kohdan a alakohdassa vahvistettua prosessia noudattaen varmistettava, että palveluntarjoaja täyttää tämän asetuksen sovellettavat vaatimukset. (b) Toimivaltainen viranomainen voi vaatia mitä tahansa auditointeja, tarkastuksia tai arviointeja, joiden se katsoo olevan tarpeen ennen todistuksen myöntämistä. (c) Todistus myönnetään rajoittamattomaksi voimassaoloajaksi. Siihen toimintaan liittyvät oikeudet, jota palveluntarjoaja on hyväksytty harjoittamaan, on eriteltävä todistuksen liitteenä olevissa palvelun tarjoamisen ehdoissa. (d) Todistusta ei saa myöntää, jos tason 1 havainto on edelleen avoinna. Poikkeuksellisissa olosuhteissa palveluntarjoajan on tarpeen mukaan arvioitava muut kuin tason 1 havainnot, lievennettävä niitä ja saatava toimivaltaisen viranomaisen hyväksyntä korjaavien toimien suunnitelmalle havaintojen sulkemiseksi ennen todistuksen myöntämistä. ATM/ANS.AR.C.025 Muutokset (a) Saatuaan ATM/ANS.OR.A.045 kohdan mukaisesti ilmoituksen muutoksesta toimivaltaisen viranomaisen on noudatettava ATM/ANS.AR.C.030, ATM/ANS.AR.C.035 ja ATM/ANS.AR.C.040 kohtaa. (b) Saatuaan ATM/ANS.OR.A.040 kohdan a alakohdan 2 alakohdan mukaisesti ilmoituksen muutoksesta, joka edellyttää ennakkohyväksyntää, toimivaltaisen viranomaisen on (1) varmistettava ennen muutoshyväksynnän myöntämistä, että palveluntarjoaja täyttää sovellettavat vaatimukset; ja (2) toteutettava viipymättä tarvittavat toimet, jos palveluntarjoaja toteuttaa ennakkohyväksyntää edellyttäviä muutoksia ilman 1 kohdan mukaista toimivaltaisen viranomaisen hyväksyntää, sanotun kuitenkaan rajoittamatta mahdollisia lisätoimenpiteitä täytäntöönpanon varmistamiseksi. (c) Jotta palveluntarjoaja voisi tehdä hallintojärjestelmäänsä ja/tai turvallisuudenhallintajärjestelmäänsä muutoksia ilman ATM/ANS.OR.A.040 kohdan b alakohdan mukaisesti vaadittavaa ennakkohyväksyntää, toimivaltaisen viranomaisen on hyväksyttävä menetelmä, jolla määritellään tällaisten muutosten laajuus ja kuvataan, kuinka muutoksista ilmoitetaan ja kuinka niitä hallinnoidaan. Jatkuvassa valvontaprosessissa toimivaltaisen viranomaisen on arvioitava ilmoituksessa annetut tiedot varmistaakseen, että toteutetut toimet ovat hyväksyttyjen menettelyjen ja sovellettavien vaatimusten mukaisia. Jos vaatimukset eivät täyty, toimivaltaisen viranomaisen on (1) ilmoitettava palveluntarjoajalle vaatimustenvastaisuudesta ja vaadittava lisämuutoksia; ja (2) toimittava tasojen 1 ja 2 havaintojen osalta ATM/ANS.AR.C.050 kohdan mukaisesti. ATM/ANS.AR.C.030 Funktionaalisten järjestelmien muutoksenhallintamenetelmien hyväksyminen (a) Toimivaltaisen viranomaisen on tarkasteltava (1) palveluntarjoajan ATM/ANS.OR.B.010 kohdan b alakohdan mukaisesti esittämiä menetelmiä ja niiden muutoksia; ja (2) poikkeamia 1 kohdassa tarkoitetuista menetelmistä tietyn muutoksen osalta, kun palveluntarjoaja on sitä pyytänyt ATM/ANS.OR.B.010 kohdan c alakohdan 1 alakohdan mukaisesti. (b) Toimivaltaisen viranomaisen on hyväksyttävä a alakohdassa tarkoitetut menetelmät, muutokset ja poikkeamat, kun se on todennut niiden olevan tarpeen ja riittäviä osoittamaan sen, että palveluntarjoaja noudattaa tapauksen mukaan ATM/ANS.OR.A.045, ATM/ANS.OR.C.005 tai ATS.OR.210 kohtaa. ATM/ANS.AR.C.035 Päätös funktionaalisen järjestelmän ilmoitetun muutoksen tarkastelusta (a) Saatuaan ilmoituksen ATM/ANS.OR.A.045 kohdan a alakohdan 1 alakohdan mukaisesti tai muutetut tiedot ATM/ANS.OR.A.045 kohdan b alakohdan mukaisesti toimivaltaisen viranomaisen on tehtävä päätös siitä, tarkasteleeko se muutosta vai ei. Toimivaltaisen viranomaisen on pyydettävä palveluntarjoajalta kaikki päätöksenteon tueksi tarvittavat lisätiedot. (b) Toimivaltaisen viranomaisen on määritettävä tarkastelun tarve sellaisten täsmällisten, perusteltujen ja dokumentoitujen kriteerien perusteella, joilla vähintäänkin varmistetaan, että ilmoitettua muutosta tarkastellaan, kun on hyvin todennäköistä, että peruste on monimutkainen tai palveluntarjoajalle vieras ja muutoksen mahdolliset seuraukset ovat vakavia. (c) Jos toimivaltainen viranomainen päättää tarkastelun tarpeesta b alakohdan kriteerien lisäksi muiden riskiperusteisten kriteerien perusteella, näiden kriteerien on oltava täsmällisiä, perusteltuja ja dokumentoituja. (d) Toimivaltaisen viranomaisen on ilmoitettava palveluntarjoajalle päätöksestään tarkastella funktionaalisen järjestelmän ilmoitettua muutosta ja annettava pyynnöstä palveluntarjoajalle siihen liittyvät perustelut. ATM/ANS.AR.C.040 Funktionaalisen järjestelmän ilmoitetun muutoksen tarkastelu (a) Kun toimivaltainen viranomainen tarkastelee ilmoitetun muutoksen perustetta, sen on (1) arvioitava, onko esitetty peruste ATM/ANS.OR.C.005 kohdan a alakohdan 2 alakohdan tai ATS.OR.205 kohdan a alakohdan 2 alakohdan mukainen; ja (2) koordinoitava toimintansa muiden toimivaltaisten viranomaisten kanssa aina kun se on tarpeen. (b) Toimivaltaisen viranomaisen on (1) hyväksyttävä a alakohdan 1 alakohdassa tarkoitettu peruste ja siihen mahdollisesti liittyvät ehdot, kun sen osoitetaan olevan perusteltu, ja ilmoitettava asiasta palveluntarjoajalle, tai (2) hylättävä a alakohdan 1 alakohdassa tarkoitettu peruste ja ilmoitettava siitä palveluntarjoajalle perusteluineen. ATM/ANS.AR.C.045 Lentotiedotuspalvelujen tarjoajien ilmoitukset (a) Saatuaan lentotiedotuspalvelujen tarjoajan ilmoituksen aikomuksesta tarjota kyseisiä palveluja toimivaltaisen viranomaisen on varmistettava, että ilmoitus sisältää kaikki ATM/ANS.OR.A.015 kohdassa vaaditut tiedot, ja ilmoitettava kyseiselle palveluntarjoajalle ilmoituksen vastaanottamisesta. (b) Jos ilmoitus ei sisällä vaadittuja tietoja tai sisältää tietoja, joka osoittavat, etteivät sovellettavat vaatimukset täyty, toimivaltaisen viranomaisen on ilmoitettava vaatimusten täyttymättä jäämisestä kyseiselle lentotiedotuspalvelujen tarjoajalle ja vaadittava lisätietoja. Tarvittaessa toimivaltaisen viranomaisen on auditoitava lentotiedotuspalvelujen tarjoaja. Jos vaatimustenvastaisuus varmistuu, toimivaltaisen viranomaisen on toteutettava ATM/ANS.AR.C.050 kohdassa määritellyt toimet. (c) Toimivaltaisen viranomaisen on pidettävä kirjaa sille tämän asetuksen mukaisesti annetuista lentotiedotuspalvelujen tarjoajien ilmoituksista. ATM/ANS.AR.C.050 Havainnot, korjaavat toimet ja toimenpiteet täytäntöönpanon varmistamiseksi (a) Toimivaltaisella viranomaisella on oltava järjestelmä, jonka avulla voidaan analysoida havaintojen merkitystä turvallisuuden kannalta ja päättää toimenpiteistä täytäntöönpanon varmistamiseksi sen perusteella, minkälainen riski palveluntarjoajan vaatimustenvastaisuudesta aiheutuu. (b) Olosuhteissa, joissa ei aiheudu kohonnutta turvallisuusriskiä tai riski olisi hyvin vähäinen välittömästi toteutettavilla asianmukaisilla lievennystoimilla, toimivaltainen viranomainen voi sallia palvelujen tarjonnan varmistaakseen palvelun jatkuvuuden korjaavien toimien toteuttamisen ajan. (c) Toimivaltaisen viranomaisen on tehtävä tason 1 havainto, kun havaitaan vakavia puutteita asetuksen (EY) N:o 216/2008 ja sen täytäntöönpanosääntöjen sekä asetusten (EY) N:o 549/2004, (EY) N:o 550/2004, (EY) N:o 551/2004, (EY) N:o 552/2004 ja niiden täytäntöönpanosääntöjen sovellettavien vaatimusten, palveluntarjoajan menetelmien ja käsikirjojen, todistuksen ehtojen tai itse todistuksen, mahdollisen nimeämispäätöksen taikka ilmoituksen sisällön noudattamisessa, ja tästä aiheutuu merkittävä lentoturvallisuusriski tai se asettaa muuten kyseenalaiseksi palveluntarjoajan kyvyn jatkaa toimintaansa. Tason 1 havaintoihin kuuluvat muun muassa seuraavat: (1) toimintamenetelmien voimaan saattaminen ja/tai palvelun tarjoaminen tavalla, josta aiheutuu merkittävä lentoturvallisuusriski; (2) palveluntarjoajan todistus on saatu tai pidetty voimassa toimitettuja asiakirjatodisteita väärentämällä; (3) palveluntarjoajan todistuksen väärinkäytöstä tai vilpillisestä käytöstä on olemassa todisteita; ja (4) vastuullista johtajaa ei ole. (d) Toimivaltaisen viranomaisen on tehtävä tason 2 havainto, kun havaitaan muita puutteita asetuksen (EY) N:o 216/2008 ja sen täytäntöönpanosääntöjen sekä asetusten (EY) N:o 549/2004, (EY) N:o 550/2004, (EY) N:o 551/2004, (EY) N:o 552/2004 ja niiden täytäntöönpanosääntöjen sovellettavien vaatimusten, palveluntarjoajan menetelmien ja käsikirjojen, todistuksen ehtojen tai todistuksen taikka ilmoituksen sisällön noudattamisessa. (e) Toimivaltaisen viranomaisen on ilmoitettava valvonnan yhteydessä tai muutoin tehdystä havainnosta kirjallisesti palveluntarjoajalle ja vaadittava korjaavia toimia todettujen puutteiden korjaamiseksi, sanotun kuitenkaan rajoittamatta asetuksessa (EY) N:o 216/2008 ja tässä asetuksessa sekä asetuksissa (EY) N:o 549/2004, (EY) N:o 550/2004, (EY) N:o 551/2004 ja (EY) N:o 552/2004 ja niiden täytäntöönpanosäännöissä vaadittuja lisätoimia. (1) Tehtyään tason 1 havainnon toimivaltaisen viranomaisen on toteutettava välittömästi asianmukaisia toimia, ja se voi tarvittaessa asettaa todistukseen rajoituksia, keskeyttää tai peruuttaa todistuksen kokonaan tai osittain varmistaen kuitenkin palvelujen jatkuvuuden sillä edellytyksellä, ettei turvallisuus vaarannu; jos kyseessä on verkon hallinnoija, sen on ilmoitettava asiasta komissiolle. Toteutettava toimenpide riippuu havainnon laajuudesta ja se on pidettävä voimassa, kunnes palveluntarjoaja on toteuttanut korjaavat toimet onnistuneesti. (2) Tehtyään tason 2 havainnon toimivaltaisen viranomaisen on (i) annettava palveluntarjoajalle korjaavien toimien toteuttamiseen määräaika, joka esitetään toimenpidesuunnitelmassa ja joka vastaa havainnon luonnetta; ja (ii) arvioitava palveluntarjoajan ehdottama korjaavia toimia ja niiden toteuttamista koskeva suunnitelma ja hyväksyttävä toimet, jos niitä pidetään arvioinnin perusteella riittävinä puutteiden korjaamiseksi. (3) Jos kyse on tason 2 havainnosta eikä palveluntarjoaja toimita korjaavia toimia koskevaa suunnitelmaa, jonka toimivaltainen viranomainen voi havainnon luonteen huomioon ottaen hyväksyä, tai palveluntarjoaja ei toteuta korjaavia toimia toimivaltaisen viranomaisen hyväksymässä tai pidentämässä määräajassa, havainto voidaan nostaa tasolle 1 ja toteuttaa e alakohdan 1 alakohdassa säädetyt toimet. (f) Tapauksissa, jotka eivät edellytä tason 1 tai tason 2 havaintoja, toimivaltainen viranomainen voi esittää huomautuksia. (1) Euroopan parlamentin ja neuvoston asetus (EU) N:o 376/2014, annettu 3 päivänä huhtikuuta 2014, poikkeamien ilmoittamisesta, analysoinnista ja seurannasta siviili-ilmailun alalla, Euroopan parlamentin ja neuvoston asetuksen (EU) N:o 996/2010 muuttamisesta sekä Euroopan parlamentin ja neuvoston direktiivin 2003/42/EY, komission asetusten (EY) N:o 1321/2007 ja (EY) N:o 1330/2007 kumoamisesta (EUVL L 122, 24.4.2014, s. 18). Lisäys 1 Teksti kuva PALVELUNTARJOAJALLE MYÖNNETTÄVÄ TODISTUS EUROOPAN UNIONI TOIMIVALTAINEN VIRANOMAINEN PALVELUNTARJOAJAN TODISTUS [TODISTUKSEN NUMERO / VERSIOnumero] Asetuksen (EU) N:o …/… nojalla ja jäljempänä esitetyin ehdoin [toimivaltainen viranomainen] on sertifioinut [PALVELUNTARJOAJAN NIMI] [PALVELUNTARJOAJAN OSOITE] palveluntarjoajaksi, jolla on liitteenä olevissa palvelun tarjoamisen ehdoissa luetellut oikeudet. EHDOT: Tämä todistus myönnetään liitteenä olevissa palvelun tarjoamisen ehdoissa lueteltujen palvelujen ja toimintojen tarjoamiseen liitteen mukaisessa laajuudessa ja siinä määritellyin ehdoin. Tämä todistus on voimassa niin kauan kuin sertifioitu palveluntarjoaja noudattaa asetusta (EU) N:o. ../… sekä muita sovellettavia asetuksia ja tarvittaessa asetuksessa (EU) N:o. ../… (Osa XXXX) vaadituissa palveluntarjoajan asiakirjoissa esitettyjä menetelmiä. Jos edellä esitetyt ehdot täyttyvät, tämä todistus pysyy voimassa, ellei sitä ole luovutettu tai rajoitettu tai sen voimassaoloa ole keskeytetty tai todistusta peruutettu. Myöntämispäivä: Allekirjoitus: [Toimivaltainen viranomainen] EASA 157-lomake, versio 1 — sivu 1/4 Teksti kuva PALVELUNTARJOAJAN TODISTUS PALVELUN TARJOAMISEN EHDOT Liite palveluntarjoajan todistukseen: [TODISTUKSEN NUMERO / VERSIOnumero] [PALVELUNTARJOAJAN NIMI] on saanut oikeudet tarjota seuraavia palveluja/toimintoja: (Poistetaan tarpeettomat rivit) Palvelut/toiminnot Palvelun/toiminnon tyyppi Palvelun/toiminnon laajuus Rajoitukset (*) Ilmaliikennepalvelut (ATS) (****) Lennonjohto (ATC) Aluelennonjohtopalvelu Lähestymislennonjohtopalvelu Lähilennonjohtopalvelu Lentotiedotuspalvelu (FIS) Lentopaikan lentotiedotuspalvelu (AFIS) Reitillä annettava lentotiedotuspalvelu (En-route FIS) Neuvontapalvelu Ei sovelleta Ilmaliikennevirtojen säätely (ATFM) ATFM Paikallinen ilmaliikennevirtojen säätely Ilmatilan hallinta (ASM) ASM Paikallinen ilmatilan hallinta (taktinen/ASM taso 3) Ehdot (**) Teksti kuva Palvelut/toiminnot Palvelun/toiminnon tyyppi Palvelun/toiminnon laajuus Rajoitukset (*) Ilmaliikennepalvelut (ATS) koelentoja varten (***)/(****) Lennonjohto (ATC) Aluelennonjohtopalvelu Lähestymislennonjohtopalvelu Lähilennonjohtopalvelu Lentotiedotuspalvelu (FIS) Lentopaikan lentotiedotuspalvelu (AFIS) Reitillä annettava lentotiedotuspalvelu (En-route FIS) Neuvontapalvelu Ei sovelleta Ehdot (**) Palvelut/toiminnot Palvelun/toiminnon tyyppi Palvelun/toiminnon laajuus Rajoitukset (*) Viestintä-, suunnistus- ja valvontapalvelut (CNS) Viestintä (C) Siirtyvä ilmailuviestipalvelu (ilma-aluksen ja maa-aseman välinen viestintä) Kiinteä ilmailuviestipalvelu (maa-asemien välinen viestintä) Siirtyvä satelliittivälitteinen ilmailuviestipalvelu (AMSS) Suunnistus (N) NDB-signaalin tarjoaminen ilmatilaan VOR-signaalin tarjoaminen ilmatilaan DME-signaalin tarjoaminen ilmatilaan ILS-signaalin tarjoaminen ilmatilaan MLS-signaalin tarjoaminen ilmatilaan GNSS-signaalin tarjoaminen ilmatilaan Valvonta (S) Ensiötutkatietojen toimittaminen (PS) Toisiotutkatietojen toimittaminen (SS) Automatiikkaan perustuvan valvonnan (ADS) tietojen toimittaminen Ehdot (**) Teksti kuva Palvelut/toiminnot Palvelun/toiminnon tyyppi Palvelun/toiminnon laajuus Rajoitukset (*) Ilmailutiedotuspalvelut (AIS) AIS AIS-palvelun tarjoaminen kokonaisuutena Ehdot (**) Palvelut/toiminnot Palvelun/toiminnon tyyppi Palvelun/toiminnon laajuus Rajoitukset (*) Datapalvelut (DAT) Tyyppi 1 Tyypin 1 datapalvelun tarjoajalla on oikeus toimittaa ilmailualan ilmailutietokantoja seuraavissa muodoissa: [Luettelo perusdatamuodoista] Tyypin 1 datapalvelun tarjoajalla ei ole oikeutta toimittaa ilmailutietokantoja suoraan loppukäyttäjille/ilma-alusten käyttäjille. Tyyppi 2 Tyypin 2 datapalvelun tarjoajalla on oikeus toimittaa ilmailutietokantoja loppukäyttäjille/ilma-alusten käyttäjille seuraavia ilma-alusten sovelluksia/laitteita varten, joiden osalta yhteensopivuus on osoitettu: [Valmistaja], sertifioitu sovellus-/laitemalli [XXX], osa [YYY], Ehdot (**) Palvelut/toiminnot Palvelun/toiminnon tyyppi Palvelun/toiminnon laajuus Rajoitukset (*) Sääpalvelut (MET) MET Lentosäävalvontakeskus Lentopaikan sääpalveluasemat Sääasemat VAAC WAFC TCAC Ehdot (**) Teksti kuva Palvelut/toiminnot Palvelun/toimintojen tyyppi Palvelun/toiminnon laajuus Rajoitukset (*) Ilmaliikenteen hallintaverkon toiminnot Reittiverkostokartan suunnittelu Ei sovelleta Rajalliset resurssit Radiotaajuus Transponderikoodi ATFM Keskitetty ilmaliikennevirtojen säätely Ehdot (**) Myöntämispäivä: Allekirjoitus: [Toimivaltainen viranomainen] Jäsenvaltion/EASAn puolesta EASA 157-lomake, versio 1 — sivu 4/4 (*) Toimivaltaisen viranomaisen määräämät. (**) Tarvittaessa. (***) Jos toimivaltainen viranomainen katsoo tarpeelliseksi ottaa käyttöön lisävaatimuksia. (****) ATS sisältää hälytyspalvelun.

LIITE III PALVELUNTARJOAJIA KOSKEVAT YHTEISET VAATIMUKSET (Osa ATM/ANS.OR) LUKU A – YLEISET VAATIMUKSET (ATM/ANS.OR.A) ATM/ANS.OR.A.001 Soveltamisala Tässä liitteessä määritellään 5 artiklan mukaisesti vaatimukset, jotka tämän asetuksen soveltamisalaan kuuluvien palveluntarjoajien on täytettävä. ATM/ANS.OR.A.005 Palveluntarjoajan todistuksen hakeminen (a) Palveluntarjoajan todistusta tai voimassa olevan todistuksen muuttamista koskeva hakemus on tehtävä toimivaltaisen viranomaisen määräämässä muodossa ja määräämällä tavalla ottaen huomioon tämän asetuksen sovellettavat vaatimukset. (b) Palveluntarjoajan on 5 artiklan mukaisesti todistuksen saadakseen täytettävä tämän asetuksen vaatimukset, joita ovat (1) asetuksen (EU) N:o 216/2008 8 b artiklan 1 kohdassa tarkoitetut vaatimukset; (2) tässä liitteessä vahvistetut yhteiset vaatimukset; ja (3) liitteissä IV–XIII vahvistetut erityisvaatimukset, siltä osin kuin näitä vaatimuksia sovelletaan niihin palveluihin, joita palveluntarjoaja tarjoaa tai aikoo tarjota. ATM/ANS.OR.A.010 Rajoitetun todistuksen hakeminen (a) Sen estämättä, mitä ATM/ANS.OR.A.010 kohdan b alakohdassa säädetään, ilmaliikennepalvelujen tarjoaja voi hakea todistusta, joka rajoitetaan palvelujen tarjoamiseen sen jäsenvaltion vastuulla olevassa ilmatilassa, jossa palveluntarjoajan päätoimipaikka tai mahdollinen rekisteröity kotipaikka sijaitsee, jos se tarjoaa tai aikoo tarjota palveluja vain yhdessä tai useammassa seuraavista luokista: (1) lentotyö; (2) yleisilmailu; (3) kaupallinen ilmakuljetus, jossa käytetään ainoastaan ilma-aluksia, joiden suurin sallittu lentoonlähtömassa on alle 10 tonnia tai joissa matkustajapaikkoja on alle 20; (4) kaupallinen ilmakuljetus, jossa liikennetapahtumia on alle 10 000 vuodessa riippumatta suurimmasta sallitusta lentoonlähtömassasta ja matkustajapaikkojen määrästä; tätä säännöstä sovellettaessa ”liikennetapahtumalla” tarkoitetaan tiettynä vuonna lentoonlähtöjen ja laskeutumisten keskimääräistä kokonaismäärää kolmen edellisen vuoden ajalta. (b) Lisäksi seuraavat lennonvarmistuspalvelun tarjoajat voivat myös hakea rajoitettua todistusta: (1) lennonvarmistuspalvelun tarjoaja, joka ei ole ilmaliikennepalvelujen tarjoaja ja jonka vuosittainen bruttoliikevaihto on enintään 1 000 000 euroa niiden palvelujen osalta, joita se tarjoaa tai aikoo tarjota; ja (2) lennonvarmistuspalvelun tarjoaja, joka tarjoaa lentopaikan lentotiedotuspalveluja käyttämällä säännöllisesti vain yhtä työpistettä lentopaikalla. (c) Lennonvarmistuspalvelun tarjoajan, joka hakee rajoitettua todistusta 1 alakohdan a tai b alakohdan mukaisesti, on täytettävä toimivaltaisen viranomaisen määrittämällä tavalla vähintään seuraavat vaatimukset: (1) ATM/ANS.OR.B.001 Tekninen ja operatiivinen pätevyys ja valmius; (2) ATM/ANS.OR.B.005 Hallintojärjestelmä; (3) ATM/ANS.OR.B.020 Henkilöstövaatimukset; ja (4) ATM/ANS.OR.A.075 Avoin ja läpinäkyvä palvelujen tarjonta, tämän liitteen vaatimukset; ja (5) liitteissä IV, V, VI ja VIII vahvistetut erityisvaatimukset, siltä osin kuin näitä vaatimuksia sovelletaan niihin palveluihin, joita palveluntarjoaja tarjoaa tai aikoo tarjota 5 artiklan mukaisesti. (d) Lennonvarmistuspalvelun tarjoajan, joka hakee rajoitettua todistusta b alakohdan 2 alakohdan mukaisesti, on täytettävä vähintään c alakohdan 1–4 alakohdassa vahvistetut vaatimukset ja liitteessä IV vahvistetut erityisvaatimukset toimivaltaisen viranomaisen määrittämällä tavalla. (e) Rajoitetun todistuksen hakijan on toimitettava hakemus toimivaltaiselle viranomaiselle kyseisen viranomaisen vahvistamassa muodossa ja vahvistamalla tavalla. ATM/ANS.OR.A.015 Lentotiedotuspalvelujen tarjoajien ilmoitukset (a) Lentotiedotuspalvelujen tarjoaja voi 6 artiklan nojalla osoittaa ilmoituksella valmiutensa ja keinonsa täyttää tarjottaviin palveluihin liittyvät velvollisuutensa, jos se täyttää asetuksen (EU) N:o 216/2008 8 b artiklan 1 kohdassa tarkoitettujen vaatimusten lisäksi seuraavat vaatimukset: (1) lentotiedotuspalvelujen tarjoaja tarjoaa tai aikoo tarjota palveluitaan käyttäen säännöllisesti vain yhtä työpistettä; tai (2) kyseiset palvelut ovat luonteeltaan väliaikaisia, ja niiden kestosta on sovittu toimivaltaisen viranomaisen kanssa sen mukaan, mikä on tarpeen turvallisuuden varmistamiseksi. (b) Toiminnastaan ilmoituksen antavan lentotiedotuspalvelujen tarjoajan on (1) annettava toimivaltaiselle viranomaiselle ennen toiminnan aloittamista kaikki tarvittavat tiedot toimivaltaisen viranomaisen vahvistamassa muodossa ja vahvistamalla tavalla; (2) toimitettava toimivaltaiselle viranomaiselle luettelo käyttämistään vaihtoehtoisista vaatimusten täyttämisen menetelmistä ATM/ANS.OR.A.020 kohdan mukaisesti; (3) toimittava jatkuvasti sovellettavien vaatimusten ja ilmoituksessa antamiensa tietojen mukaisesti; (4) ilmoitettava toimivaltaiselle viranomaiselle kaikista muutoksista ilmoitukseensa tai vaatimusten täyttämisen menetelmiinsä antamalla muutetun ilmoituksen; ja (5) tarjottava palvelujaan toimintakäsikirjansa mukaisesti ja noudatettava kaikkia siinä olevia määräyksiä. (c) Ennen palvelujen tarjoamisen lopettamista toiminnastaan ilmoituksen antavan lentotiedotuspalvelujen tarjoajan on tiedotettava asiasta toimivaltaiselle viranomaiselle toimivaltaisen viranomaisen määräämässä määräajassa. (d) Toiminnastaan ilmoituksen antavan lentotiedotuspalvelujen tarjoajan on täytettävä seuraavat vaatimukset: (1) ATM/ANS.OR.A.001 Soveltamisala; (2) ATM/ANS.OR.A.020 Vaatimusten täyttämisen menetelmät (3) ATM/ANS.OR.A.035 Vaatimustenmukaisuuden osoittaminen; (4) ATM/ANS.OR.A.040 Muutokset – yleistä; (5) ATM/ANS.OR.A.045 Funktionaalisen järjestelmän muutokset; (6) ATM/ANS.OR.A.050 Tarkastusten helpottaminen ja yhteistyö; (7) ATM/ANS.OR.A.055 Havainnot ja korjaavat toimet; (8) ATM/ANS.OR.A.060 Välitön reagointi turvallisuusongelmaan; (9) ATM/ANS.OR.A.065 Poikkeamista ilmoittaminen; (10) ATM/ANS.OR.B.001 Tekninen ja operatiivinen pätevyys ja valmius; (11) ATM/ANS.OR.B.005 Hallintojärjestelmä; (12) ATM/ANS.OR.B.020 Henkilöstövaatimukset; (13) ATM/ANS.OR.B.035 Toimintakäsikirjat; ja (14) ATM/ANS.OR.D.020 Vastuu- ja vahinkovakuutukset, tämän liitteen vaatimukset; ja (15) liitteessä IV vahvistetut erityisvaatimukset. (e) Toiminnastaan ilmoituksen antava lentotiedotuspalvelujen tarjoaja saa aloittaa toiminnan vasta saatuaan toimivaltaiselta viranomaiselta ilmoituksen vastaanottokuittauksen. ATM/ANS.OR.A.020 Vaatimusten täyttämisen menetelmät (a) Tämän asetuksen vaatimusten täyttymisen osoittamiseen voidaan käyttää viraston hyväksymille vaatimusten täyttämisen menetelmille vaihtoehtoisia vaatimusten täyttämisen menetelmiä (AltMOC). (b) Jos palveluntarjoaja haluaa käyttää vaihtoehtoisia vaatimusten täyttämisen menetelmiä, sen on ennen menetelmän täytäntöönpanoa toimitettava toimivaltaiselle viranomaiselle täydellinen kuvaus kyseisestä AltMOC:sta. Kuvaukseen on sisällyttävä käsikirjoihin ja menetelmiin mahdollisesti tarvittavat muutokset ja arviointi, jolla osoitetaan tämän asetuksen vaatimusten täyttyminen. Palveluntarjoaja voi ottaa vaihtoehtoiset vaatimusten täyttämisen menetelmät käyttöön, kun toimivaltainen viranomainen on hyväksynyt ne ja kun se on saanut ATM/ANS.AR.A.015 kohdan d alakohdassa tarkoitetun ilmoituksen. ATM/ANS.OR.A.025 Todistuksen voimassa pitäminen (a) Palveluntarjoajan todistus pysyy voimassa seuraavin edellytyksin: (1) palveluntarjoaja täyttää edelleen tämän asetuksen sovellettavat vaatimukset, mukaan lukien ATM/ANS.OR.A.050 kohdan vaatimukset tarkastusten helpottamisesta ja yhteistyöstä toimivaltaisten viranomaisten toimivaltuuksien käyttämiseksi sekä ATM/ANS.OR.A.055 kohdan vaatimukset havaintojen käsittelystä; ja (2) todistusta ei ole luovutettu, sen voimassaoloa keskeytetty tai todistusta peruutettu. (b) Jos todistus peruutetaan tai luovutetaan, se on palautettava viipymättä toimivaltaiselle viranomaiselle. ATM/ANS.OR.A.030 Lentotiedotuspalvelujen tarjoajan ilmoituksen voimassa pitäminen Lentotiedotuspalvelujen tarjoajan ATM/ANS.OR.A.015 kohdan mukaisesti antama ilmoitus pysyy voimassa seuraavin edellytyksin: (a) lentotiedotuspalvelujen tarjoaja täyttää edelleen tämän asetuksen sovellettavat vaatimukset, mukaan lukien ATM/ANS.OR.A.050 kohdan vaatimukset tarkastusten helpottamisesta ja yhteistyöstä toimivaltaisten viranomaisten toimivaltuuksien käyttämiseksi sekä ATM/ANS.OR.A.055 kohdan vaatimukset havaintojen käsittelystä; ja (b) palveluntarjoaja ei ole peruuttanut ilmoitusta tai toimivaltainen viranomainen peruuttanut ilmoituksen rekisteröintiä. ATM/ANS.OR.A.035 Vaatimustenmukaisuuden osoittaminen Palveluntarjoajan on toimivaltaisen viranomaisen pyynnöstä toimitettava kaikki asiaankuuluva näyttö tämän asetuksen sovellettavien vaatimusten täyttämisestä. ATM/ANS.OR.A.040 Muutokset – yleistä (a) Muutoksia koskevat ilmoitukset ja muutosten hallinta: (1) funktionaalisen järjestelmän muutos tai muutos, joka vaikuttaa funktionaaliseen järjestelmään, on tehtävä ATM/ANS.OR.A.045 kohdan mukaisesti; ja (2) sellainen muutos palvelun tarjoamisessa, palveluntarjoajan hallintojärjestelmässä ja/tai turvallisuudenhallintajärjestelmässä, joka ei vaikuta funktionaaliseen järjestelmään, on tehtävä b alakohdan mukaisesti. (b) Edellä a alakohdan 2 alakohdassa tarkoitettuihin muutoksiin on saatava hyväksyntä ennen niiden täytäntöönpanoa, jollei muutoksesta ole ilmoitettu ja sitä hallita menetelmällä, jonka toimivaltainen viranomainen on hyväksynyt, siten kuin ATM/ANS.AR.C.025 kohdan c alakohdassa säädetään. ATM/ANS.OR.A.045 Funktionaalisen järjestelmän muutokset (a) Palveluntarjoajan, joka aikoo tehdä muutoksia funktionaaliseen järjestelmäänsä on (1) ilmoitettava muutoksesta toimivaltaiselle viranomaiselle; (2) toimitettava toimivaltaiselle viranomaiselle pyynnöstä kaikki lisätiedot, joi